Ular sawa 20kg baham 13 ekor ayam
Oleh DIYANATUL ATIQAH ZAKARYA

13 Jun 2021, 5:43 pm
ALOR GAJAH – Seorang pesara tentera di Kampung Padang Besar di sini hari ini terkejut apabila ternampak seekor ular sawa melingkar kekenyangan selepas dipercayai membaham 13 ekor ayam di dalam reban miliknya, sejak minggu lalu.
Dalam kejadian kira-kira pukul 10 pagi, ular seberat 20 kilogram itu bagaimanapun berjaya ditangkap dengan bantuan sepasukan Angkatan Pertahanan Awam Malaysia (APM) daerah Alor Gajah.
Menurut Safri Abdul Rahman, 63, kehadiran ular itu disedari ketika dia ingin memberi ternakannya makan.
“Apabila saya masuk ke dalam reban, saya lihat ada seekor ular sawa melingkar dipercayai kekenyangan kerana hari ini dua ekor ayam lagi hilang.
“Saya kemudian masuk ke dalam rumah dan meminta isteri Norliza Otoh, 54, menghubungi APM untuk menangkap ular tersebut,” katanya ketika dihubungi Kosmo! di sini hari ini.
Mengulas lanjut dia berkata, dia mula menternak ayam pada dua bulan lalu dengan membeli sebanyak 50 ekor anak ayam sebagai permulaan, namun beberapa ternakannya ditemui mati sejak minggu lalu.

“Sejak minggu lalu saya menjumpai beberapa bangkai ayam dengan keadaan dimakan separuh di dalam reban dan pada awalnya menyangka ia ‘kerja’ si musang.
“Bagaimanapun, ayam-ayam ini tidak pernah dilepaskan dari reban, itu yang saya pelik. Hari ini barulah terbongkar, rupa-rupanya ternakan saya telah dibaham ular sawa, kini ayam yang tinggal hanyalah 37 ekor,”katanya.
Sementara itu, Pegawai Pertahanan Awam Daerah Alor Gajah, Leftenan (PA) Mohd. Ridhwan Latip berkata, pihaknya menerima panggilan bantuan pada pukul 11.24 pagi dan sepasukan tiga anggota dikejarkan ke lokasi bagi operasi kes menangkap ular (KMU).
“Anggota APM menjumpai ular sawa sepanjang 12 meter di dalam reban ayam tersebut dan mengambil masa lima minit untuk menangkapnya.
“Dipercayai ular ini datang dari kawasan hutan atau sungai berdekatan kediaman berkenaan untuk mencari makanan. Kita telah pun melepaskan semula haiwan itu di tempat selamat jauh dari kawasan kediaman,” katanya. – K! ONLINE


Lapan lokaliti di Sabah, Sarawak dikenakan PKPD
Oleh AHMAD SHAHERMAN SHAMSURI

13 Jun 2021, 7:03 pm
PETALING JAYA – Tujuh kawasan di Sabah akan dikenakan Perintah Kawalan Pergerakan Diperketatkan (PKPD) bermula Selasa ini sehingga 28 Jun depan.
Lima kawasan yang dikenakan PKPD itu adalah Kampung Batu 3.5, Jalan Apas (Kiri), Tawau, Sabah, Taman Puri Warisan, Kota Kinabalu, Taman Telipok Jaya dan Kampung Penimbawandi, Tuaran serta Kampung Lebak Moyoh, Kota Belud.
Menteri Kanan Keselamatan, Datuk Seri Ismail Sabri Yaakob berkata, dua kawasan lagi iaitu Taman Pelangi, Semporna dan Kampung Tanjung Kapor, Kudat, pula dilanjutkan tempoh PKPD bermula tempoh yang sama.
Menurut beliau, PKPD di kedua-dua kawasan tersebut sepatutnya tamat esok.
“Bagaimanapun, Kementerian Kesihatan (KKM) mengesahkan masih terdapat penularan berterusan dikalangan penduduk di dalam kawasan PKPD serta masih terdapat jangkitan baharu yang direkodkan,” katanya dalam satu kenyataan di sini hari ini.
Tambah Ismail Sabri, selain tujuh kawasan di Sabah, pihaknya turut melaksanakan PKPD di Kampung Tabuan Haji Drahman, Kuching, Sarawak bermula tempoh sama iaitu Selasa ini sehingga 28 Jun depan.

“Langkah ini diambil selepas KKM mengesahkan sebanyak 54 kes positif di kawasan ini dari 138 ujian saringan yang dijalankan dengan kadar positiviti 39.1 peratus. – K! ONLINE


Penduduk berang kes culik berkaitan makhluk asing tidak diendahkan
Oleh KOSMO!

13 Jun 2021, 7:00 pm
LONDON – Satu misteri menyelubungi sebuah pekan di England apabila sebuah papan tanda yang tertulis terdapat tiga kejadian penculikan oleh makhluk asing dalam tempoh seminggu, lapor laman Daily Star kelmarin.
Papan tanda yang diletakkan di Sedgley, daerah Barat Midland, England itu bertulis ‘Terdapat tiga kes penculikan yang dibuat makhluk asing di sini dalam seminggu. Bilakah dewan bandar akan lakukan sesuatu?’.
Penulis papan tanda itu secara tidak langsung menuduh dewan bandar tidak berbuat apa-apa untuk menghentikan penculikan tersebut.
Penduduk tempatan yang mempercayai kewujudan piring terbang tidak dikenali atau Unidentified Flying Object (UFO) yakin daerah itu menjadi lokasi aktiviti makhluk asing di Britain.
Terdapat beberapa laporan penampakan UFO di kawasan tersebut sejak beberapa tahun kebelakangan ini dan beberapa laman web telah diwujudkan bagi memudahkan ahli melaporkan lokasi penemuan makhluk asing.
Seorang saksi yang hanya dikenali sebagai Lisa berkata dia berada di laman depan rumahnya di Solihull ketika dia terlihat bebola berwarna jingga di langit.

“Perkara pertama yang saya fikirkan adalah ia kelihatan seperti pesawat yang sedang terbakar namun ternyata bukan.
“Ia bergerak sangat laju. Saya melihatnya selama beberapa saat sebelum ia mengecil dan menghilang,” demikian tulisan Lisa pada laman web itu.
Ahli Majlis Daerah, Karen Shakespeare berkata dia telah dimaklumkan tentang papan tanda tersebut dan memberitahu pihak dewan bandar akan mencabutnya dalam masa terdekat. -Agensi


Lapan kaki judi dicekup
Oleh YATIMIN ABDULLAH

13 Jun 2021, 5:48 pm
PASIR MAS – Lapan lelaki dicekup ketika mereka sedang leka berjudi daun terup di dalam sebuah rumah di Kampung Banggol Che Musa, Meranti di sini semalam.
Dalam serbuan pada pukul 11.15 malam itu, kesemua suspek berusia antara 27 hingga 50 tahun itu berjaya ditahan meskipun ada yang cuba melarikan diri sebaik sahaja menyedari kehadiran anggota polis.
Ketua Polis Daerah Pasir Mas, Asisten Komisioner Mohd. Nasaruddin M. Nasir berkata, berdasarkan maklumat, polis telah membuat intipan di lokasi itu selama 30 minit dan mendapati lapan orang lelaki sedang bermain judi.
Katanya, ketika serbuan dijalankan, polis turut merampas 52 keping daun terup, wang tunai berjumlah RM188, sehelai kain selimut dan 137 biji pil kuda di atas lantai tempat mereka bermain judi.
“Kesemua suspek turut dikenakan kompaun RM4,000 setiap seorang kerana melanggar prosedur operasi standard ketika Perintah Kawalan Pergerakan dengan berkumpul secara beramai-ramai.
“Mereka dibawa ke Ibu Pejabat Polis Pasir Mas untuk siasatan lanjut dan kes disiasat mengikut Akta Rumah Judi Terbuka 1953,” katanya ketika dihubungi Kosmo! hari ini.

Menurut Mohd. Nasaruddin, kesemua suspek turut disiasat mengikut Peraturan dan Pengawalan Penyakit Berjangkit (Pindahan 2021) kerana berkumpul tanpa penjarakan fizikal dan tidak memakai pelitup muka. – K! ONLINE


Moscow isytihar minggu tidak bekerja
Oleh KOSMO!

13 Jun 2021, 6:00 pm
MOSCOW – Semua penduduk di ibu negara Rusia diminta untuk kekal berada di rumah selama seminggu apabila Datuk Bandar Moscow, Sergey Sobyanin mengisytiharkan tempoh berkenaan sebagai ‘minggu tidak bekerja’, lapor stesen penyiaran CNN, kelmarin.
Arahan minggu tidak bekerja itu yang berkuat kuasa mulai 15 Jun hingga 19 Jun adalah salah satu usaha alternatif pentadbiran bandar untuk mengekang penyebaran Covid-19 yang semakin memburuk.
“Sejak seminggu terakhir, situasi penyebaran koronavirus telah merebak dengan pantas dan dijangka akan lebih kritikal. Jumlah kes Covid-19 yang baru didiagnosis melonjak ke nilai puncak seperti yang dicatat pada tahun lalu.
“Bagi menghentikan peningkatan kadar kes positif dan menyelamatkan nyawa penduduk, saya telah menandatangani keputusan yang menetapkan bahawa hari tidak bekerja berkuat kuasa dari 15 Jun hingga 19 Jun 2021, dengan pengekalan upah untuk pekerja,” tulis Sobyanin di blog rasminya.
Bagaimanapun, keputusan itu tidak melibatkan untuk pekerja sektor ekonomi utama dan tentera.
Selain “minggu tidak bekerja”, restoran, kafe, bar, kelab malam dan tempat hiburan lain perlu ditutup pada pukul 11 malam hingga 6 pagi kecuali bagi perkhidmatan bawa pulang.

Kes mulai meningkat minggu ini apabila purata pergerakan tujuh hari seminggu menjadikan purata jumlah pesakit positif meningkat lebih 10,000 kes sehari. – Agensi


6,700 liter diesel tanpa permit sah dirampas
Oleh IVAN AMIRUL

13 Jun 2021, 5:10 pm
KOTA KINABALU – Pasukan Polis Marin (PPM) Kota Kinabalu merampas 6,700 liter diesel dengan nilai rampasan keseluruhan termasuk bot dianggarkan berjumlah RM266,905 dalam operasi terancang di perairan SAFMA kelmarin.
Taktik juragan yang mengubah suai tangki bot pukat tunda juga gagal mengaburi mata pihak berkuasa apabila ditahan menerusi operasi sama sekitar pukul 5 petang itu.
Pegawai Pemerintah Markas Operasi PPM Kota Kinabalu, Asisten Superintendan Roslan Awang berkata, pemeriksaan ke atas bot pukat tunda berkenaan menemukan lapan tangki yang sudah diubah suai.
“Lapan tangki terbabit dibahagiankan dalam ruangan enjin bot berisi 5,000 liter diesel manakala sebuah lagi tangki turut diubah suai di bahagian haluan bot berisi 1,700 liter diesel. Keseluruhan diesel yang disembunyikan adalah dianggarkan sebanyak 6,700 liter.
“Turut ditemui satu unit mesin pam mudah alih dan hos yang disembunyikan di atas bot berkenaan,” katanya dalam satu kenyataan hari ini.
Mengulas lanjut, Roslan menyatakan juragan bot ialah lelaki tempatan berusia 63 tahun yang turut diperiksa.

Menurut beliau, hasil pemeriksaan mendapati juragan terbabit gagal mengemukakan sebarang permit membeli, menyimpan, membawa serta memasarkan bahan api itu daripada Kementerian Dalam Negeri Dan Hal Ehwal Pengguna.
“Nilai keseluruhan rampasan dianggarkan RM266,905 berdasarkan harga pasaran semasa. Bot pukat tunda sudah disita dan dibawa ke Markas operasi PPM Kota Kinabalu untuk siasatan lanjut. Kes disiasat mengikut Seksyen 21 Akta Kawalan Bekalan 1961,” katanya. – K! ONLINE


Leka berhibur di pusat hiburan, tujuh individu ditahan ingkar PKP
Oleh IVAN AMIRUL

13 Jun 2021, 5:38 pm
KOTA KINABALU – Tindakan enam individu leka berhibur di sebuah pusat hiburan membawa padah apabila ditahan dalam Operasi Op Noda, di premis Jalan Pantai, kerana melanggar Perintah Kawalan Pergerakan (PKP) 3.0 awal pagi tadi.
Enam pengunjung termasuk empat wanita dan dua lelaki itu ditahan ketika operasi yang dilaksanakan sekitar pukul 1.40 pagi oleh cawangan Siasatan Jenayah Maksiat, Judi dan Kongsi Gelap (D7) Ibu Pejabat Polis Kontinjen (IPK) Sabah.
Turut ditahan seorang lagi lelaki yang juga penjaga premis.
Pegawai Turus D7 IPK Sabah, Deputi Superintendan Alhusin Halil berkata, semua yang ditahan adalah berusia antara 17 sehingga 54 tahun.
Beliau berkata, pemeriksaan lanjut mendapati tiga daripada individu terbabit merupakan warga asing yang tidak memiliki sebarang dokumen pengenalan diri sah manakala tiga lagi positif dadah.
“Pemeriksaan awal turut mendapati premis terbabit beroperasi dan melanggar prosedur operasi standard (SOP) PKP yang sudah ditetapkan kerajaan.

“Proses pemeriksaan dokumentasi mendapati seorang lelaki dan dua wanita adalah bukan warganegara, manakala selebihnya warga tempatan.
“Semua ditahan mengikut Perkara 17 Akta Pencegahan dan Pengawalan Penyakit Berjangkit 1988 kerana tidak menjaga penjarakan sosial, mengunjungi pusat hiburan dan tidak mengimbas Mysejahtera,” katanya ketika dihubungi hari ini.
Sementara itu, Alhusin memaklumkan penjaga premis disiasat mengikut Seksyen 4 Ordinan Hiburan Awam (PEO) 1958 kerana beroperasi. – K! ONLINE


Rayuan BPR mulai 15 hingga 30 Jun
Oleh ZULKIFLI MANZOR

13 Jun 2021, 5:53 pm
PETALING JAYA – Tempoh rayuan bagi permohonan Bantuan Prihatin Rakyat (BPR) akan dibuka mulai 15 hingga 30 Jun depan.
Menteri Kewangan, Tengku Datuk Seri Zafrul Tengku Abdul Aziz berkata, rayuan itu bagi membantu mereka yang tidak lulus dalam permohonan sebelum ini.
“Pemohon boleh mengemukakan rayuan beserta dokumen berkaitan untuk disemak semula Lembaga Hasil Dalam Negeri (LHDN).
“Proses rayuan ini bagi memastikan bantuan dapat disampaikan kepada mereka yang benar-benar memerlukan,” katanya dalam satu kenyataan akhbar hari ini.
Tengku Zafrul berkata, permohonan rayuan boleh dibuat secara dalam talian melalui portal rasmi BPR LHDN di alamat https://bpr.gov.hasil.my.
Menurut beliau, permohonan rayuan boleh juga dibuat secara manual dengan menggunakan Borang Rayuan BPR 2021.

Kata beliau, borang itu perlu dihantar kepada Cawangan atau Pusat Khidmat Hasil (PKH) atau Pusat Transformasi Bandar (UTC) LHDN berhampiran secara janji temu.
Tambah beliau, pembayaran rayuan BPR kepada permohon yang lulus akan disalurkan pada Ogos 2021 (BPR Tambahan) dan September 2021 (BPR Fasa 3).
Jelas beliau, secara keseluruhan kerajaan telah memperuntukkan hampir RM9.1 bilion untuk BPR. – K! ONLINE


KPDNHEP, MAFI bekerjasama pantau harga
Oleh MOHAMAD HAFIZI BIN MOHD SAID

13 Jun 2021, 6:22 pm
TELUK INTAN – Kementerian Perdagangan Dalam Negeri dan Hal Ehwal Pengguna (KPDNHEP) akan berkerjasama dengan Kementerian Pertanian dan Industri Makanan (MAFI) bagi memastikan bekalan dan harga barangan pertanian kekal stabil.
Kerjasama tersebut juga bertujuan memastikan petani dan penternak tidak terniaya dan dalam masa yang sama pengguna pula mendapat harga berpatutan.
Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata, usaha berkenaan adalah untuk memastikan situasi menang-menang antara petani dan pengguna.
“Kita memang mempunyai hubungan rapat dengan MAFI kerana mereka jaga peladang, kita jaga pengguna.
“Kalau kita kekurangan ayam kita tiada kuasa untuk keluarkan (bekalan) tetapi harga di bawah kita. Jika ada masalah kita akan bincang,” katanya selepas melakukan lawatan dan pemeriksaan minyak masak dan pematuhan prosedur operasi standard (SOP) sekitar Teluk Intan, di sini, hari ini.
Menurut Rosol, sehingga kini pihaknya tidak menerima sebarang aduan berhubung kenaikan harga sayuran di pasaran, malah terdapat penurunan harga berbanding ketika musim perayaan sebelum ini.

Dalam perkembangan lain, Rosol turut memaklumkan, sebanyak RM1.09 juta kompaun dikutip KPDNHEP melalui 160 kes berkaitan pelanggaran pematuhan SOP.
Ia membabitkan syarikat dan individu yang gagal mematuhi SOP mengikut Akta 342 sepanjang tempoh pelaksanaan Perintah Kawalan Pergerakan (PKP) 3.0 yang bermula 1 hingga 11 Jun lalu. – K! ONLINE


Tolonglah bantu Iqram Dinzly berubat – Akma Abdullah
Oleh MOHAMMAD SHAHEMY AZMI

13 Jun 2021, 6:55 pm
PETALING JAYA – Melihat perubahan tingkah laku pelakon Iqram Dinzly yang semakin aneh, penyanyi Akma Abdullah memohon rakan selebriti yang berkawan rapat dengan pelakon itu supaya tampil membantu.
Akma atau nama sebenarnya Asiahtunakma Abdullah berkata, dia percaya bahawa ada sesuatu yang tidak kena telah terjadi kepada Iqram sehingga perwatakan dan kelakuannya berubah menjadi aneh.
“Dahulu semasa Iqram keluar dengan imej baharu, macam-macam dia buat. Saya fikir dia saja-saja (jadi aneh).
“Tapi apabila dah lama-lama, sampai ke tahap macam ini, saya rasa something is not right (ada sesuatu yang tidak kena). Subhanallah,” tulis Akma.
Kerana bimbang melihat keadaan Iqram, bekas peserta program realiti Akademi Fantasia musim ketiga (AF3) itu justeru meminta rakan-rakan artis yang rapat dengan Iqram untuk membantunya mendapatkan rawatan.
“Saya yakin ada ramai rakan selebriti yang rapat dengan Iqram. Mungkin boleh bantu dia untuk dapatkan rawatan segera. Pujuk dia,” ujarnya.

Akma menyatakan pandangan tersebut sebagai respon terhadap hantaran yang dikongsikan oleh pendakwah bebas, PU Syed apabila memberitahu supaya Iqram atau nama sebenarnya Muhammad Iqram Dinzly Muhammad Saifuddin perlu dirawat jika benar dia mempunyai masalah kesihatan.
Syed menyatakan pandangan sedemikian selepas Iqram menerusi aplikasi Bigo Live telah mengeluarkan satu kenyataan dan tingkah laku yang dikhuatiri boleh menyebabkan akidahnya terpesong.
“Sedikit ulasan saya tentang Iqram. Perlu bawa untuk dapatkan rawatan kalau benar dia sakit. Tapi kalau dibuat dalam keadaan dia sedar, perlu diambil tindakan undang-undang kerana telah merosakkan akidah diri dan umat Islam yang lain,” kata Syed.
Dalam aplikasi Bigo Live tersebut, Iqram telah ditegur seorang lelaki supaya mengingati Allah SWT.
Bagaimanapun, Iqram yang tampil dengan solekan menakutkan telah memberikan respons tidak wajar apabila mengeluarkan kenyataan seolah-olah dirinya ‘Tuhan’ dan meminta untuk disembah.
Beberapa tahun lalu, Iqram pernah mencetuskan pertanyaan ramai dengan aksi pelik sehingga berdepan kecaman ramai dengan kata-kata kesat dalam media laman sosial. – K! ONLINE


14 kompaun dikeluarkan IPD KLIA
Oleh NUR SHARIEZA ISMAIL

13 Jun 2021, 4:10 pm
SEPANG – Sebanyak 14 kompaun atas pelbagai kesalahan telah dikeluarkan Ibu Pejabat Polis Daerah (IPD) KLIA sepanjang tempoh dua minggu perlaksanaan Perintah Kawalan Pergerakan (PKP) 3.0 penuh fasa pertama.
Ketua Polis Daerah KLIA, Asisten Komisioner, Imran Abd. Rahman berkata, antara kesalahan dikesan seperti tidak memakai pelitup muka selain membawa penumpang melebihi had ditetapkan.
Katanya, tindakan kompaun diambil di bawah Akta Pencegahan dan Pengawalan Penyakit Berjangkit 1988 (Akta 342).
“Bagaimanapun, tahap pematuhan prosedur operasi standard (SOP) pengguna jalan raya sekitar daerah ini sangat tinggi dengan 95 peratus.
“Malah, sepanjang tempoh dua minggu itu, jumlah trafik juga berkurangan sehingga 50 peratus,” katanya ketika dihubungi Kosmo! hari ini. – K! ONLINE


Tiga pemuda mohon maaf persenda azan
Oleh ZULKIFLI MANZOR

13 Jun 2021, 4:53 pm
PETALING JAYA – Tiga lelaki yang dipercayai terlibat dalam satu rakaman video seolah-olah mempersenda azan dan ayat suci al-Quran tampil membuat permohonan hari ini.
Ketiga-tiga mereka memuat naik rakaman video mengakui kesilapan yang telah mereka lakukan dan meminta maaf kepada seluruh umat Islam Malaysia.
Salah seorang pemuda terbabit yang hanya memperkenalkan dirinya sebagai Ruban berkata, dia memohon maaf kepada semua umat Islam di atas kesilapannya.
“Saya tiada niat perli umat Islam. Dalam video itu saya tidak boleh menahan kepedasan apabila kami mengadakan “challenge” (makan pedas) lalu saya letak kedua-dua tangan di telinga dan pada masa itu kawan saya suruh saya mengulanginya sambil membuat (rakaman) video.
“Dia melafazkan ayat yang memang tidak sepatutnya. Saya kecewa atas apa yang berlakunya dalam video tersebut. Saya memohon maaf di atas kesilapan kami dan berjanji tidak mengulanginya lagi,” katanya.
Rakannya yang hanya dikenali sebagai Brandon Eng pula berkata, dia sebagai individu yang merakam video itu turut memohon maaf di atas kesilapan yang dia lakukan.

Menurutnya, dia merakam video itu untuk tujuan ‘main-main’ dan tidak tahu ia sesuatu yang serius.
“Saya sepatutnya tidak boleh melafazkan ayat tersebut. Tolong maafkan kami dan kami tidak akan melakukan perbuatan seperti ini selepas ini,” katanya.
Seorang lagi pemuda dikenali sebagai Ryan berkata, dia berasa kecewa dengan apa yang berlaku dalam rakaman video tersebut.
Katanya, dia dan rakan-rakannya menghormati dan mencintai semua agama di Malaysia, maka mereka meminta maaf dengan sepenuh hati.
Terdahulu satu rakaman video berdurasi 31 saat menunjukkan beberapa lelaki kelihatan seperti mempersenda azan dan ayat suci al-Quran tular di media sosial.
Perbuatan itu menerima kecaman orang ramai yang mahu Polis Diraja Malaysia (PDRM) mengambil tindakan terhadap mereka di atas dakwaan menghina Islam. – K! ONLINE


Kelantan buka PPV sementara di masjid, surau
Oleh ROHANA MOHD. NAWI

13 Jun 2021, 3:58 pm
KOTA BHARU – Enam buah rumah ibadat umat Islam iaitu masjid, surau dan pondok di Kelantan dijadikan sebagai Pusat Pemberian Vaksin (PPV) sementara untuk kemudahan masyarakat setempat menerima suntikan vaksin Covid-19.
Pengarah Jabatan Kesihatan Negeri Kelantan (JKNK), Datuk Dr. Zaini Hussin berkata, keenam-enam buah rumah ibadat itu hanya dijadikan PPV sementara dalam tempoh lima hari bermula hari ini bagi menampung jumlah penerima vaksin dos pertama di PPV ketika ini.
Katanya, jika mendapat sambutan yang menggalakkan, JKNK berkemungkinan akan melanjutkan tempoh pembukaan PPV sementara sehingga 21 hari untuk penerima suntikan dos kedua selepas ini.
“Bagi PPV Masjid Sultan Ismail Petra, Kubang Kerian di sini, kita menganggarkan seramai 250 penerima dalam sehari kerana kapasiti masjid itu besar. Selain itu, Masjid Kampong Banggol di sini juga dijadikan sebagai PPV sementata.
“Meskipun PPV sementara ini dijalankan di rumah ibadat, ia tidak terhad kepada umat Islam. PPV ini terbuka kepada orang ramai yang telah mendaftar sebagai penerima vaksin di kawasan tertentu,” katanya.
Beliau berkata demikian ketika ditemui pemberita selepas mengadakan lawatan di PPV sementara Masjid Sultan Ismail Petra, Kubang Kerian di sini hari ini.

Hadir sama, Pengerusi Jawatankuasa Kebajikan, Pembangunan Keluarga dan Wanita negeri, Datuk Mumtaz Md. Nawi. – K! ONLINE


Optimum kadar penggunaan bekalan vaksin Covid-19
Oleh MOHD AZLI ADLAN

13 Jun 2021, 3:40 pm
KUALA NERUS – Kerajaan menyasar untuk meningkatkan lagi kadar penggunaan bekalan vaksin di semua Pusat Pemberian Vaksin (PPV) seluruh negara bagi mencapai sasaran 200,000 suntikan Covid-19 sehari pada bulan hadapan.
Timbalan Menteri Sains, Teknologi dan Inovasi, Datuk Ahmad Amzad Hashim berkata, setakat ini, kadar penggunaan bekalan vaksin berbeza-beza di setiap negeri iaitu antara 65 dan 92.8 peratus.
“Kadar penggunaan bekalan vaksin tertinggi di Terengganu dengan 92.8 peratus daripada 183,700 dos diterima telah disuntik kepada rakyat.
“Begitupun ada negeri yang diberi 860,990 dos namun masih mempunyai baki 305,254 iaitu 65 peratus kadar penggunaan vaksinnya,” katanya selepas memantau perjalanan hari pertama Pusat Pemberian Vaksin (PPV) Universiti Sultan Zainal Abidin (UniSZA) di sini hari ini.
Ahmad Amzad berkata, kerajaan sedang mencari pendekatan terbaik untuk mengoptimumkan bekalan vaksin yang diterima di negeri-negeri bagi memastikan seramai mungkin rakyat menerima suntikan vaksin Covid-19 pada masa terdekat.
Ujar beliau, antara pendekatan yang sedang diteliti ialah melanjutkan operasi PPV di seluruh negara selama 24 jam sehari.

“Begitupun kami faham, ia memerlukan penyusunan sumber manusia kerana petugas (barisan hadapan) juga perlu rehat secukupnya.
“Sehubungan itu, kita sedang meningkatkan bilangan petugas kesihatan yang melakukan suntikan (vaksin Covid-19) seperti dalam kalangan doktor pelatih, doktor pergigian dan pesara doktor,” katannya. – K! ONLINE


Keluarga nelayan Kampung Telok Pencalang terkesan PKPD dibantu
Oleh ZAKI SALLEH

13 Jun 2021, 4:30 pm
MANJUNG – Keperluan kira-kira 200 keluarga di Kampung Telok Pencalang yang merupakan antara kawasan dikenakan Perintah Kawalan Pergerakan (PKPD) di daerah ini tidak dipinggirkan apabila menerima sumbangan barang-barang keperluan harian bagi meringankan kesukaran yang ditanggung.
Ini kerana hampir sebahagian besar penduduk Kampung Telok Pencalang adalah nelayan yang bergantung kepada hasil laut selain bekerja kampung.
Ahli Majlis Zon 5 Majlis Perbandaran Manjung (MPM), Norhaslinda Zakaria berkata, sumbangan tersebut adalah sebagai tanda keprihatinan pihak berkuasa tempatan tersebut dalam memastikan tiada penduduk yang keciciran daripada dibantu.
Menurut beliau, sebanyak 200 buah kediaman penduduk yang terkesan menerima sumbangan termasuklah telur dan pelbagai jenis sayur-sayuran.
“Bekalan telur dan sayur-sayuran ini dibeli terus daripada penduduk setempat yang secara tidak langsung telah membantu mereka untuk memperolehi pendapatan.
“Barang-barang ini telah diserahkan kepada pihak Jabatan Kebajikan Masyarakat (JKM) serta atas bantuan Jawatankuasa Pembangunan Keselamatan Kampung yang kemudian mengagihkan kepada penduduk,” ujarnya kepada Kosmo! hari ini.

Kata Norhaslinda, pihaknya juga akan sentiasa mengambil maklum berhubung keperluan penduduk serta membantu meringankan kesukaran yang ditanggung ketika ini.
Sementara itu di Ipoh, sukarelawan Pusat Khidmat Ahli Parlimen Tambun pula mengedarkan sumbangan barang-barang keperluan harian seperti beras, susu, kopi, telur kepada penduduk yang terjejas sepanjang PKPD.
Tiga kawasan tersebut ialah Kampung Dato’ Ahmad Said Tambahan 2, Kampung Sungai Tapah dan Jelapang Baru.
Turut diedarkan ialah sumbangan 2,500 roti, 5,000 bun dan 2,500 bun kari ayam. – K! ONLINE


Sorok kekasih dalam bilik 11 tahun
Oleh KOSMO!

13 Jun 2021, 3:35 pm
NEW DELHI – Seorang lelaki bertindak menyembunyikan kekasih di dalam rumah  ibu bapanya sejak lebih 10 tahun lalu kerana bimbang hubungan mereka tidak direstui, lapor akhbar The Sun kelmarin.
Rahman Khani, 34, melarikan diri bersama kekasih hatinya, Sajita, 28, pada 2010 kemudian menyembunyikan wanita itu di rumah keluarganya di Ayiloor, Kerala selama 11 tahun.
Rahman juga memasang peralatan elektrik pada tombol pintu bilik itu bagi mengelakkan ia dimasuki bapa, ibu dan kakaknya.
Dia akan mengunci pintu bilik itu setiap kali dia keluar dan Sajita pula akan menggunakan tingkap bilik itu untuk keluar pada waktu malam tanpa diketahui sesiapa.
Sajitha juga akan menonton televisyen kecil dengan menggunakan fon telinga bagi menghilangkan kebosanan.
Keadaan dalam bilik Rahman di mana dia menyembunyikan Sajita selama 11 tahun. – The Sun
Ketika Sajita mula-mula hilang lebih sedekad lalu, polis melancarkan operasi mencari wanita itu namun ia tamat begitu sahaja.

Awal tahun ini, pasangan itu mengambil keputusan untuk berpindah ke rumah sendiri tanpa memaklumkan kepada keluarga Rahman.
Ibu bapa lelaki itu kemudian membuat laporan polis tentang kehilangan anak mereka apabila menyedari Rahman tidak pulang ke rumah.
Polis kemudian menemui Rahman di Nenmara yang terletak tidak jauh dari rumah keluarganya.
Pegawai polis tempatan, Deepa Kumar berkata Sajita dan Rahman menyembunyikan hubungan mereka kerana perbezaan agama.
“Kedua-dua mereka dibawa ke rumah Rahman dan lelaki itu kemudian memberitahu bahawa mereka sudah tinggal bersama dalam bilik kecil itu lebih 10 tahun,” katanya.
Dalam satu perbicaraan mahkamah, hakim telah mengeluarkan perintah membenarkan pasangan itu untuk terus tinggal bersama. -Agensi


Bapa Presiden Cuepacs meninggal dunia
Oleh AHMAD SHAHERMAN SHAMSURI

13 Jun 2021, 4:27 pm
PETALING JAYA – Bapa kepada Presiden Kongres Kesatuan Pekerja-pekerja Di Dalam Perkhidmatan Awam (Cuepacs), Adnan Mat meninggal dunia tengah malam tadi.
Adnan berkata, bapanya, Mat Khamis meninggal dunia kira-kira pukul 12.05 tengah malam akibat sakit tua.
Menurut Adnan, jenazah bapanya telah selamat dikebumikan di Tanah Perkuburan Islam Taman Guar Perahu, Kubang Semang, Permatang Pauh, Pulau Pinang hari ini.
“Marilah kita sama-sama kita sedekah al-Fatihah kepada arwah, semoga arwah ditempatkan dalam kalangan orang yang beriman,” katanya kepada Kosmo!. – K! ONLINE


Maut terkena renjatan pagar elektrik buatan sendiri
Oleh AIMUNI TUAN LAH

13 Jun 2021, 4:47 pm
GUA MUSANG – Misteri bau busuk dari kawasan kebun berhampiran sebuah rumah di Kampung Star Baru di sini sejak tiga hari lalu terbongkar apabila mayat seorang lelaki yang terkena renjatan pada pagar elektrik ditemui hari ini.
Mangsa, Mokhtar Mat Nor, 56, ditemui dalam keadaan rentung oleh jirannya, Mohd. Razali Harun, 54, yang melalui kawasan pagar elektrik yang dipasang untuk menghalau babi ketika keluar menoreh getah pukul 8 pagi tadi.
Menurut Mohd. Razali, dia curiga dengan bau menyenangkan dari arah rumah mangsa yang terletak kira-kira 50 meter dari kediamannya.
Katanya, dia bersama isteri yang ketika itu ingin menoreh getah singgah di rumah mangsa itu dan melihat keadaan pintu rumah mangsa terbuka.
“Saya memanggil singkatan namanya iaitu Tar berulang kali dan melihat kepulan asap dari arah belakang sebelum menjumpai mangsa terbaring di atas tanah. Tubuhnya sudah rentung dan kaki mangsa juga terbelit pagar elektrik itu.
“Saya terkejut dan segera berlari memanggil jiran lain sebelum menghubungi pihak polis,” katanya ketika ditemui pemberita di lokasi kejadian di sini hari ini.

Sementara itu, Ketua Polis Daerah Gua Musang, Superintendan Sik Choon Foo berkata, siasatan mendapati, mangsa maut dalam keadaan mengiring di tepi rumahnya berdekatan dengan pagar elektrik.
Kes diklasifikasikan sebagai mati mengejut. – K! ONLINE


Bapa bayi tertukar buat laporan polis
Oleh NORHAYATI YAHAYA

13 Jun 2021, 3:55 pm
Wanita tersebut menunjukkan laporan polis yang dibuat pagi tadi.
SHAH ALAM – Bapa bayi lelaki yang dilaporkan tertukar dengan bayi lain di sebuah hospital swasta di sini semalam telah membuat laporan polis pagi tadi.
Ketua Polis Daerah Shah Alam, Asisten Komisioner Baharudin Mat Taib berkata, laporan itu dilakukan pukul 9 pagi di Ibu Pejabat Polis Daerah (IPD) ini.
Katanya, bapa bayi tersebut mengetahui mengenai bayinya tertukar apabila mendapati nama ibu pada tag bayi itu bukan nama isterinya.
“Buat masa ini kita mengklasifikasikan siasatan kes ini sebagai rujuk majistret,” katanya dalam kenyataan hari ini.
Ketika ditanya keperluan memanggil pihak hospital swasta itu untuk rakaman percakapan, Baharudin memberitahu arahan lanjut mengenainya hanya akan dibuat selepas menerima maklum balas daripada pihak majistret.
Terdahulu tular kejadian bayi kedua kepada seorang usahawanita yang baru dilahirkan pada Jumaat lalu di sebuah hospital swasta di sini tertukar dengan bayi lain semalam.

Kejadian tular selepas dikongsikan usahawan wanita, Siti Suriani yang dikenali sebagai Siti Jamumall melalui satu perkongsian di Facebook Live.
Sementara itu, usaha untuk mendapatkan komen daripada pihak hospital swasta berkenaan gagal apabila mereka enggan mengulas lanjut. – K! ONLINE


Wanita serang polis dibebaskan, suami masih ditahan
Oleh NUR HUDA MUSA

13 Jun 2021, 3:31 pm
PETALING JAYA – Seorang wanita yang ditahan selepas membuat provokasi terhadap polis demi menyelamatkan suaminya telah dibebaskan dengan jaminan polis pada Jumaat lalu.
Ketua Polis Daerah Subang Jaya, Asisten Komisioner Abd. Khalid Othman berkata, suami wanita itu yang merupakan warga Pakistan yang turut ditangkap sebelum ini bagaimanapun masih ditahan polis.
“Suspek wanita telah dibebaskan dengan jaminan polis pada 11 Jun manakala suspek lelaki masih dalam lokap,” katanya di sini hari ini.
Abd. Khalid berkata, kertas siasatan akan dilengkapkan segera dan akan dirujuk kepada Timbalan Pendakwa Raya dengan cadangan pertuduhan setiap kesalahan, termasuk kompaun berikutan wanita itu tidak memakai pelitup muka semasa kejadian.
Terdahulu, Kosmo! melaporkan seorang wanita sanggup membuat provokasi terhadap polis demi menyelamatkan suaminya, seorang warga Pakistan yang memiliki dokumen palsu ketika pemeriksaan polis di Jalan Persiaran Kewajipan, Subang Jaya Rabu lalu.
Ekoran kejadian itu, pasangan suami isteri berusia 42 dan 33 tahun itu diberkas dan direman selama tiga hari bagi membantu siasatan. – K! ONLINE


Upin Ipin punca Lupin ciap ‘lawak la korang’
Oleh MOHD. HAIKAL ISA

13 Jun 2021, 2:31 pm
PETALING JAYA – Pelakon utama siri original popular Netlix berjudul Lupin iaitu Omar Sy memuji para peminatnya di Malaysia dengan mencuba untuk menulis satu ciapan dalam bahasa Melayu.
Omar yang terkenal dengan karakter Assane Diop dalam siri berkenaan berkata, peminatnya di Malaysia memang bijak-bijak belaka.
“Saya terpaksa mendapatkan seseorang untuk bantu saya faham gurauan Lupin-Lipin (merujuk kepada animasi popular Malaysia, Upin & Ipin).
“Peminat saya dari Malaysia memang pandai! Lawak la korang (adakah saya cakap dengan betul ayat ini),” ciap bapa kepada lima orang cahaya mata itu.
Omar menjawab ciapan yang ditinggalkan laman rasmi Twitter Netflix Malaysia, @NetflixMY yang berbunyi: “Rupanya Lupin & Lipin dah kembali. Lupin Part 2 kini disiarkan di Netflix.”
Lupin Part 2 kini boleh ditonton menerusi Netflix bermula 11 Jun (Jumaat) lepas.

Assane (lakonan Omar) kembali menuntut keadilan dan ingin membalas dendam terhadap taikun bisnes, Hubert Pellegrini (Hervé Pierre), dalang penculikan anaknya, Raoul pada bahagian pertama siri terbabit.
Lupin mencipta rekod luar biasa apabila bahagian pertamanya ditonton lebih 70 juta isi rumah sekali gus menjadikannya siri ‘bukan-Inggeris’ paling banyak ditonton menerusi Netflix. – K! ONLINE


29 penduduk dua lokaliti PKPD Tumpat positif Covid-19
Oleh ROSLIZA MOHAMED

13 Jun 2021, 3:15 pm
TUMPAT – Seramai 25 orang daripada 1,342 penduduk Kampung Kutan Tengah di sini yang kini dikenakan Perintah Kawalan Pergerakan Diperketatkan (PKPD) bermula kelmarin didapati positif Covid-19.
Pengarah Jabatan Kesihatan Negeri Kelantan (JKNK), Datuk Dr. Zaini Hussin berkata, jumlah itu menunjukkan peningkatan apabila hanya 11 penduduk yang dikesan dijangkiti Covid-19 dua hari lalu.
“Bagaimanapun, kita bersyukur apabila seramai 1,317 penduduk lagi didapati negatif daripada Covid-19 selepas ujian saringan dijalankan di Sekolah Menengah Kebangsaan (SMK) Kutan di sini bermula Khamis lalu sehingga semalam.
“25 orang penduduk yang positif itu kini menjalani tempoh kuarantin di Hospital Tumpat di sini,” katanya ketika dihubungi pemberita hari ini.
Sementara itu, menurut Zaini, hanya empat orang penduduk kampung dikesan positif Covid-19 di kawasan PKPD Kampung Ketil, Pengkalan Kubor di sini. – K! ONLINE


ATM sedia bina 6 lagi hospital medan
Oleh KHAIRUL MOHD. ALI

13 Jun 2021, 2:30 pm
JOHOR BAHRU – Keputusan menambah pembukaan hospital medan kelolaan Angkatan Tentera Malaysia (ATM) bagi membantu petugas barisan hadapan melawan pandemik Covid-19 bergantung kepada nasihat Kementerian Kesihatan (KKM).
Menteri Kanan (Keselamatan), Datuk Seri Ismail Sabri Yaakob berkata, setakat hari ini sebanyak enam buah hospital medan telah dibuka termasuklah yang baharu di Hospital Sultanah Aminah, di sini.
Menurut beliau, hospital medan lain termasuklah di Taman Ekspo Pertanian Malaysia Serdang (Maeps), Kapit, Pokok Sena, Kepala Batas dan Tawau.
“Setakat hari ini ada enam buah hospital medan yang telah didirikan ATM. Kita akan terus berbincang dengan KKM jika masih terdapat keperluan untuk menambah lagi.
“Selepas menerima peruntukan tambahan RM1 bilion daripada kerajaan, jika bajet itu diterima kita boleh membuka enam lagi hospital medan jika diperlukan.
“Jika diberikan kita bersedia lakukan lantikan kontrak, kita akan sediakan 30 doktor dan 100 paramedik daripada ATM beserta perlatan,” katanya dalam sidang akhbar yang diadakan selepas melawat Hospital Medan di Hospital Sultanah Aminah, di sini hari ini.

Turut hadir Menteri Kesihatan, Datuk Dr. Adham Baba; Menteri Besar, Datuk Ir. Hasni Mohammad dan Ketua Pengurusan, Bahagian Perkhidmatan Kesihatan ATM, Brigedier Jeneral Dr. Mohd. Arshil Moideen.
Tambah Ismail Sabri, hospital medan di HSA itu akan mula beroperasi pada 17 Jun ini dan akan mengendalikan pesakit Covid-19 dalam kategori ketiga dan keempat.
“Dengan pembinaan hospital medan ini, ia akan menambah 60 katil bagi pesakit, termasuklah empat katil Unit Rawatan Rapi (ICU),” katanya. – K! ONLINE


ACP Yahaya kini Ketua Polis Daerah Ipoh
Oleh KOSMO!

13 Jun 2021, 3:05 pm
IPOH – Tugas Ketua Polis Daerah (IPD) Ipoh kini diterajui oleh Asisten Komisioner (ACP) Yahaya Hassan yang mengambil alih tampuk tanggungjawab tersebut daripada penyandang sebelumnya, ACP A. Asmadi Abdul Aziz yang bertukar sebagai Ketua Polis Daerah Putrajaya.
Majlis serah terima tugas ini berlangsung di Ibu Pejabat Polis Kontinjen Perak di sini pada Jumaat lalu yang disaksikan Timbalan Ketua Polis Perak, Datuk Pahlawan Mazlan Santarai mewakili Ketua Polis Perak.
Yahya sebelum ini menyandang jawatan Timbalan Ketua Polis Daerah Hilir Perak.
Asmadi, 55, memulakan tugas sebagai Ketua Polis Daerah Ipoh pada Oktober 2019 setelah bertukar dari IPD Alor Gajah.
Sifat mudah mesra dan senang didekati menyaksikan Asmadi sangat disenangi warga IPD Ipoh termasuk pihak media dalam urusan berkaitan laporan membabitkan kes-kes jenayah dan kepolisan.
Sementara itu, Asmadi dalam hantaran menerusi WhatsApp mengucapkan terima kasih kepada semua pihak yang memberi bantuan serta kejasama kepada beliau dan IPD Ipoh selama ini. – K! ONLINE


5,304 kes baharu dilaporkan
Oleh SITI A'ISYAH SUKAIMI

13 Jun 2021, 3:27 pm
PUTRAJAYA – Sebanyak 5,304 kes baharu dilaporkan hari ini menjadikan jumlah kes positif Covid-19 mencecah 657,508 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, Selangor melaporkan sebanyak 1,973 kes, diikuti oleh Sarawak sebanyak 544 kes dan Kuala Lumpur sebanyak 462 kes.
“Seterusnya, Johor (363 kes), Sabah (335 kes), Negeri Sembilan (331 kes), Kedah (301 kes), Pulau Pinang (256 kes), Kelantan (179 kes), Labuan (158 kes), Melaka (145 kes) dan Perak (121 kes).
“Pahang pula dengan 78 kes, Terengganu sebanyak 46 kes manakala, Putrajaya merekodkan tujuh kes dan Perlis sebanyak lima kes baharu,” katanya di Facebook beliau hari ini. -K!ONLINE


Bayi usahawan tertukar di hospital swasta
Oleh NORHAYATI YAHAYA

13 Jun 2021, 3:19 pm
SHAH ALAM – “Ini bukan drama, ini realiti,”.
Demikian kata seorang usahawan wanita, Siti Suriani apabila anak keduanya yang baharu dilahirkan Jumaat lalu di sebuah hospital swasta di sini tertukar dengan bayi lain semalam.
Insiden itu dikongsikan menerusi Siti Suriani atau dikenali sebagai Siti Jamumall Facebook Live apabila menyedari anaknya tertukar ketika suaminya mahu memotong tanda nama pada kaki bayi itu.
Menurut wanita berkenaan, dia melahirkan bayi lelaki kira-kira pukul 2.36 pagi dan pulang bersama bayi semalam selepas dibenarkan oleh pihak hospital.
“Saya tidak tahu apa nak cakap, saya gementar dan terkejut selepas melihat tanda nama wanita lain pada kaki bayi lelaki ini.
“Pada tanda nama di kaki bayi itu, tertera nama ibunya dan waktu dilahirkan pukul 3.02 petang, 10 Jun tetapi saya melahirkan anak pada semalam (kelmarin) pada pukul 2.36 pagi,” katanya.

Sebaik menyedari perkara itu, Siti Suriani memberitahu terus menghubungi pihak hospital untuk memaklumkan perkara berkenaan.
“Jika suami tidak menyedari nama ibu pada tanda nama itu, sampai bila-bila kami menyangka dia anak kami walaupun saya memang ada terdetik kenapa wajah anak saya ketika dilahirkan itu lain dengan yang ini.
“Saya memang ‘double check’ nama ibu pada katil bayi saja sebelum mahu bawa keluar, saya tidak tengok pada tag nama di kaki,” ujarnya.
Jelas Siti Suriani, dia bersyukur apabila menemui bayinya semula malam tadi.
Sementara itu, Ketua Polis Daerah Shah Alam, Asisten Komisioner Baharudin Mat Taib ketika dihubungi memaklumkan, pihaknya tidak menerima sebarang laporan mengenai insiden itu.
Usaha Kosmo! untuk mendapatkan kenyataan pihak hospital berkenaan bagaimanapun tidak berhasil apabila pihak terbabit enggan mengulas lanjut. – K!ONLINE


Lelaki komen lucah di ‘live’ IG isteri, suami buat laporan
Oleh IZZATUL ‘AIN AZMAN

13 Jun 2021, 2:54 pm
PETALING JAYA – Tindakan seorang lelaki yang memberi komen berbaur lucah ketika siaran langsung Instagram seorang wanita mengundang padah apabila suami wanita tersebut membuat laporan kepada Suruhanjaya Komunikasi dan Multimedia (SKMM).
Menerusi beberapa tangkap layar yang dimuat naik oleh suaminya, isterinya itu sedang membuat siaran langsung di Instagram sambil bersenam dan terdapat seorang lelaki yang tidak dikenali memberikan komen berbaur lucah.
Komen tersebut mengundang rasa tidak selesa pengguna laman sosial tersebut yang menonton  siaran langsung itu dan majoriti meminta untuk sekat akaun serta membuat laporan terhadap komen yang ditinggalkan itu.
Menurut seorang pengguna laman Twitter dengan nama @kokoyashee: “Hentikanlah dari melakukan perbuatan yang jijik. Pada zaman ini, makin sukar untuk hormat kaum wanita sehingga berani berkata lucah.
“Sila boikot komen-komen lucah. Berhentilah jadi seseorang yang melakukan perbuatan yang jijik. Susah sekiranya sudah tiada rasa hormat terhadap wanita pada zaman ini. Apa yang suka sangat komen begitu? Apa yang awak dapat?” ciapnya.
Pengguna lain dengan nama @HajarinSabah pula berkata, perkara sebegini perlu dibuat laporan polis kerana lelaki itu boleh menjadi ancaman dalam masyarakat.

“Tolong buat laporan polis. Lelaki ini boleh menjadi ancaman lebih-lebih lagi kepada wanita di luar sana. Jangan biarkan perkara sebegini berlaku,” ciapnya. – K! ONLINE.


Pemandu teksi dikompaun rentas negeri hantar barang
Oleh NOR AINNA HAMZAH

13 Jun 2021, 2:36 pm
TAMPIN – Polis telah mengambil tindakan tepat dan wajar setelah mengeluarkan kompaun sebanyak RM5,000 kepada seorang pemandu teksi di sekatan jalan raya (SJR) Air Kuning Selatan, kira-kira pukul 8.20 malam, 11 Jun lalu.
Ketua Polis Daerah Tampin, Superintendan Anuwal Ab Wahab berkata, sebaik ditanya kepada pemandu teksi berkenaan mengenai tujuan merentas negeri, pemandu teksi berkenaan menyatakan ingin menghantar barangan kering kes estet yang terletak di Air Kuning Selatan.
Menurutnya, pemandu teksi berkenaan ada menunjukkan bukti surat kebenaran beroperasi semasa tempoh perintah kawalan pergerakan (PKP) dari Kementerian Pengangkutan untuk perkhidamatan teksi dan e-hailing.
“Semasa pemeriksaan dibuat, tiada penumpang di dalam teksi berkenaan dan alasan pemandu adalah untuk menghantar barangan kering adalah menyalahi prosedur operasi standard (SOP) PKP 3.0.
“Pemandu teksi berkenaan didapati telah menyalahgunakan surat kebenaran dari MOT bagi perkhidmatan menghantar serta mengambil penumpang,” katanya dalam satu kenyataan, di sini, tadi.
Anuwal berkata, kompaun telah dikeluarkan atas kesalahan merentas negeri tanpa kebenaran di bawah peraturan 17, Akta Akta Pencegahan dan Pengawalan Penyakit Berjangkit 1988 (Akta 342).

Semalam, Gabungan Teksi Malaysia (GTSM) melalui Yang Dipertuanya, Kamarudin Mohd. Hussain membuat kenyataan akhbar meluahkan rasa sedih dan kesal dengan pertindihan SOP PKP 3.0 yang didakwa masih tidak selesai selepas seorang pemandu teksi ditahan dan disaman dalam SJR di Tampin kerana kesalahan merentas negeri. – K! ONLINE


UPKK akan dilaksanakan serentak bagi calon 2020 dan 2021
Oleh MOHD. HUSNI MOHD. NOOR

13 Jun 2021, 3:02 pm
PUTRAJAYA – Jabatan Kemajuan Islam Malaysia (Jakim) memutuskan bahawa Ujian Penilaian Kelas KAFA (UPKK) bagi calon tahun 2020 dan 2021 akan dilaksanakan serentak tahun ini.
Ketua Pengarahnya, Datuk Abdul Aziz Jusoh berkata, ujian itu dijadual bermula 1 September dan akan berakhir pada 7 Oktober depan.
Beliau berkata, mata pelajaran al-Quran iaitu Ujian Lisan Tadarus dan Tilawah al-Quran, Hafazan dan Tafsir al-Quran akan dinilai guru KAFA sekolah masing-masing bermula 1 hingga 30 September depan.
“Manakala lima subjek bertulis iaitu Ulum Syariah (Aqidah dan Ibadah), Sirah, Jawi dan Khat, Adab Kertas 1 & 2 dan Lughatul Quran pula akan dilaksanakan pada 4 hingga 7 Oktober depan.
“UPKK mempunyai lapan subjek yang terdiri daripada dua subjek amali, satu subjek ujian lisan dan lima subjek bertulis.
“Bagi subjek penilaian amali iaitu Mata Pelajaran Amali Solat dan Penghayatan Cara Hidup Islam pula, penilaian telah bermula dari awal takwim persekolahan tahun ini,” katanya menerusi kenyataan akhbar hari ini. – K! ONLINE


Jumlah tangkapan hasil laut di Kelantan turun 50 peratus
Oleh ROSLIZA MOHAMED

13 Jun 2021, 2:42 pm
KOTA BHARU – Jumlah tangkapan hasil laut di Kelantan didapati berkurangan sebanyak 50 peratus sepanjang lima bulan tahun ini berbanding tempoh sama pada tahun lalu.
Pengarah Jabatan Perikanan Kelantan, Nazri Ishak berkata, berdasarkan rekod jabatan, sebanyak 15,048 tan metrik hasil laut ditangkap oleh nelayan di negeri ini sehingga Mei lalu.
Katanya, jumlah tersebut menunjukkan penurunan separuh daripada hasil tangkapan pada tahun ini apabila sebanyak 30,505 tan metrik dicatatkan dalam tempoh sama pada tahun lalu meskipun berdepan Perintah Kawalan Pergerakan (PKP) ketika itu.
“Berdasarkan pemeriksaan, kekurangan hasil tangkapan itu disebabkan oleh bot laut dalam yang tidak dapat beroperasi kerana tiada awak-awak asing yang dapat bekerja akibat penguatkuasaan Pas Lawatan Kerja Sementara (PLKS) ketika ini.
“Selain itu, penutupan pintu sempadan negara melalui jalan laut ekoran penularan jangkitan Covid-19 juga merupakan antara faktor pengurangan hasil tangkapan pada tahun ini,” katanya ketika dihubungi Kosmo! hari ini. – K! ONLINE


Ajar cara solat, Aishah Azman dipuji netizen
Oleh SAIRUL ZAMRI MISRANI

13 Jun 2021, 2:14 pm
PETALING JAYA – Pelakon Aishah Azman mendapat pujian netizen selepas berkongsi cara yang betul bagi umat Islam menunaikan solat lima waktu.
Menerusi video yang dimuat naik dalam Instagramnya, Aishah atau nama sebenarnya Nor Aishah Afika Azman Shah memberitahu dia terpanggil untuk memperbetulkan kesilapan cara solat yang biasa dilakukan manusia biasa sepertinya.
“Kesilapan yang selalu terjadi dalam solat, saja nak kongsi dan moga bermanfaat,” tulis Aishah.
Meninjau pada ruangan komen, rata-rata peminat termasuk rakan artis memuji tindakan pelakon drama Pengantin 100 Hari itu dan berterima kasih atas perkongsian berguna tersebut.
“Meskipun hanya kesilapan kecil yang sering dilakukan insan beragama Islam, video ini banyak membuka mata ramai termasuk saya.
“Terima kasih Aishah. Moga terus menjadi contoh artis terbaik,” tulis netizen.

Tidak setakat memuji, peminat turut mendoakan adik kepada pelakon Afiq Muiz itu terus istiqamah dalam berkongsikan pelbagai info-info berguna umumnya mengenai agama Islam.
Terdahulu, Aishah, 25, mengambil keputusan untuk memadam semua foto seksi miliknya sekali gus mengubah penampilannya dengan mengenakan hijab sejak Februari lalu. – K! ONLINE


[VIDEO]’Kalau bukan sebab lockdown, kami nikah minggu depan’
Oleh MOHD. HAIKAL ISA

13 Jun 2021, 1:58 pm
PETALING JAYA -“Buat waktu sekarang, kita tangguh dahulu (perkahwinan) kerana tak mahu nanti ada isu-isu berbangkit. Kita hormat lockdown, bila dah dibenarkan merentas negeri (yang saya pun tak tahu bila), kita akan kahwin seperti yang dirancang.
“Sebab apa? Sebab, kita dah bayar semuanya. Memang tak boleh pull out (tarik balik) duit. Seperkara lagi, saya nak majlis kahwin kami menjadi satu peristiwa yang saya dan isteri akan kenang sampai ke akhir hayat.
“Tak naklah nikah online ke apa atau yang boleh datang 40-30 orang. Apa yang nak dikenang nanti. Pada waktu sama, kita hormat lockdown dan tunggu kes Covid-19 negara reda,” kata pelakon Kamal Adli eksklusif kepada Kosmo! Online.
Kalau bukan disebabkan Perintah Kawalan Pergerakan (PKP) penuh atau ‘total lockdown’, pelakon Kamal Adli akan bernikah dengan aktres jelita, Uqasha Senrose pada minggu depan.
Kamal atau nama lengkapnya, Ahmad Kamal Ahmad Adli, 35, memaklumkan kepada Kosmo! Online secara eksklusif bahawa, perancangan mengadakan majlis akad nikah dan resepsi di sebuah pusat peranginan tanah tinggi terkemuka akan tetap diteruskan.
Bagaimanapun, jelas bekas Hero Remaja 2007/2008 itu, semuanya perancangan bergantung kepada keadaan pandemik Covid-19 negara. Kalau masih tidak surut-surut lagi kes positif, dia bakal isteri akan laksanakan apa wajib terlebih dahulu.

KAMAL kini muncul dengan musim terbaru siri original Viu, Black 2.
Tambah Kamal yang kini muncul dengan siri original Black musim 2, buat masa sekarang, majlis pernikahannya belum ada tarikh spesifik, namun tidak menolak untuk melangsungkan apa yang wajib seandainya lockdown mengambil masa yang panjang.
“Kalau tak disebabkan lockdown, saya dan Uqasha nikah minggu depan rasanya. Patutnya minggu depan kami nikah.
“Kita hold (tangguh) dulu tengok macam mana situasi Covid-19 negara. Kita hormat kesusahan orang lain sebab macam saya cakap tadi, tak nak orang cakap artis kayanganlah atau benda-benda macam itu.
“Kalau lockdown ini berlanjutan panjang sangat, saya mungkin akan memilih buat apa yang wajib dahulu iaitu bernikah. Sekarang ini, kita tangguh dulu dan  tengok macam mana keadaan,” ujarnya.
Terdahulu, Kamal Adli dan Uqasha, 29, mengesahkan bakal diijabkabulkan namun enggan mendedahkan tarikh pernikahan mereka sekitar Mac lalu.
Mereka mendedahkan, bakal mengadakan majlis akad nikah dan tiga majlis resepsi di sebuah pusat peranginan tanah tinggi terkemuka namun terpaksa menangguhkan hasrat itu sebabkan kes Covid-19 yang semakin membimbangkan. – K! ONLINE


Difitnah masih hisap dadah, Ameng buat laporan polis
Oleh MOHAMMAD SHAHEMY AZMI

13 Jun 2021, 2:16 pm
PETALING JAYA – Penyanyi Ameng Spring terkilan apabila dia dituduh netizen masih terlibat dengan gejala penagihan dadah ketika membuat persembahan secara langsung dalam laman Facebook Artise Voice Of Legend (AVOL) semalam.
Menganggap tuduhan tersebut sebagai fitnah yang boleh menjejaskan namanya, Ameng atau nama sebenarnya Wan Aminuddin Wan Ismail, 52, membuat satu laporan polis terhadap dua individu di Balai Polis Danau Kota, Setapak, Kuala Lumpur hari ini.
“Assalamualaikum. Terlebih dahulu saya mohon maaf kalau perkataan saya ini mengganggu sesetengah pihak. Ketika saya membuat persembahan di AVOL semalam, ada orang komen negatif kata saya masih lagi hisap dadah.
“Rasanya orang-orang yang berfikiran negatif dan bersangka buruk terhadap orang lain elok pergi mati sahajalah,” katanya menerusi satu hantaran video dalam Instagramnya.
Dakwa pelantun lagu Sampai Hati itu, tidak mustahil individu yang memfitnahnya itu berkemungkinan terlibat dengan penagihan dadah.
“Mungkin dia sendiri yang hisap dadah. Jadi bolehlah saya buat laporan polis. Kita tengok nanti,” ujarnya.

Menerusi laporan polis yang dibuat, Ameng berkata, tuduhan dua individu tersebut sudaj keterlaluan dan boleh menimbulkan fitnah kepadanya.
“Mereka telah memfitnah dan cuba hendak menjatuhkan nama baik saya dalam media sosial.
“Jadi, saya telah membuat laporan polis terhadap dua individu yang meninggalkan komen berbaur fitnah terhadap saya sekali gus boleh menjejaskan pendapatan saya,” kata Ameng.
Dalam pada itu, Ameng komen kedua-dua individu tersebut bukan sahaja mendatangkan fitnah kepadanya, malah komen sebegitu dianggap mengaibkan.
“Lagi sekali maafkan saya jika kata-kata saya ini agak kasar. Untuk mereka yang suka berfikiran negatif, ingat satu jari kita tunjuk dekat orang, empat jari tunjuk dekat awak,” luah Ameng.
Terdahulu, ketika Ameng sedang membuat persembahan, seorang netizen telah meninggalkan komen mendakwa Ameng masih terlibat dengan penagihan dadah kerana dilihat mengacipkan giginya (ketap gigi) ketika membuat persembahan.
Komen individu tersebut kemudiannya disokong seorang lagi pengguna Facebook apabila meninggalkan kata-kata seolah-olah bersetuju Ameng kembali terlibat dengan gejala penagihan dadah. -K! ONLINE


Separuh golongan antivaksin ubah pendirian
Oleh KOSMO!

13 Jun 2021, 1:01 pm
LONDON – Satu kajian mendapati separuh daripada golongan anti-vaksin di Britain sudah diberikan suntikan vaksin Covid-19, manakala keyakinan kepada program pelalian kerajaan dalam kalangan etnik minoriti turut meningkat, lapor akhbar Daily Mail kelmarin.
Sekitar 52 peratus individu yang berkata bahawa mereka tidak mahu mendapatkan suntikan vaksin apabila ditanya pada November dan Disember 2020 kini sudah menerima imunisasi koronavirus.
Menurut kajian yang dijalankan oleh King’s College di London dan Universiti Bristol itu, sejumlah 84 peratus individu yang berbelah bahagi untuk menerima pelalian pada tempoh sama juga sudah mengambil vaksin.
“Hasil kajian ini menunjukkan bilangan orang awam yang antivaksin telah menurun sejak Britain melancarkan program vaksinasi massa enam bulan lalu,” kata kumpulan penyelidik tersebut.
Kata mereka, keyakinan kepada program vaksinasi dalam kalangan etnik minoriti di Britain pula meningkat dua kali ganda daripada cuma 36 peratus sebelum ini kepada 72 peratus sekarang.
Dalam kalangan orang Islam pula, peningkatan yang dicatatkan sepanjang tempoh sama adalah tiga kali ganda iaitu daripada 23 peratus kepada 67 peratus.

“Secara keseluruhannya, lebih ramai orang awam kini berkata bahawa mereka akan mendapatkan suntikan vaksin berbanding tahun lalu,” tambah mereka.
Pensyarah kanan sains sosial kuantitatif di Universiti Bristol, Dr. Siobhan McAndrew berkata, kadar penerimaan vaksin dalam kalangan warga Britain kini sangat menggalakkan.
“Kalangan etnik berbeza dan rakyat berlainan agama semakin ramai menyakini vaksin,” katanya.
Kajian itu melibatkan seramai 4,896 penduduk dewasa di Britain yang berusia 18 tahun hingga 75 tahun dan dilakukan antara 1 April hingga 16 Apri lalu. Kumpulan penyelidik turut menghubungi 1,879 responden yang terlibat dalam kajan sama tahun lalu.
Pasukan penyelidik berkenaan berbuat demikian untuk mengetahui sama ada pandangan mereka kini berbeza dan punca mereka menukar pendirian. – Agensi


13 PPV di Perak akan berfungsi, tunggu bekalan vaksin
Oleh SHAMSUL KAMAL AMARUDIN

13 Jun 2021, 1:30 pm
LUMUT – Sebanyak 13 daripada 31 Pusat Pemberian Vaksin (PPV) di Perak masih belum berfungsi berikutan bekalan vaksin Covid-19 tidak mencukupi.
Bagaimanapun, perkara tersebut akan diatasi apabila bekalan vaksin dijangka diperolehi hujung bulan depan.
Menteri Besar, Datuk Saarani Mohamad berkata, jika semua 31 PPV beroperasi sepenuhnya, dijangka antara 20,000 hingga 30,000 individu dapat divaksin setiap hari di Perak.
Menurutnya, sasaran itu dibuat berikutan penambahan kaedah pemberian vaksin menerusi kewujudan PPV bergerak dan PPV pandu lalu.
“Jika berdasarkan pengumuman Menteri Sains, Teknologi dan Inovasi, Khairy Jamaluddin Abu Bakar, bekalan vaksin dijangka tiba hujung Julai.
“Ketika ini dianggarkan kira-kira 10,000 penduduk divaksin sehari dengan sasaran ditingkatkan kepada 15,000 orang sehari dalam tempoh terdekat,” ujarnya.

Beliau bercakap kepada pemberita selepas mendengar taklimat Perintah Kawalan Pergerakan Diperketat (PKPD) tiga perkampungan di Batu 9 Lekir, di Pos Kawalan Tempat Kejadian (PKTK) di Tanjung Kepah, dekat sini hari ini. – K! ONLINE


Empat lelaki ditahan pecah masuk rumah Datuk Bandar
Oleh MOHD SYALMIZI HAMID

13 Jun 2021, 12:46 pm
GEORGE TOWN – Empat lelaki ditahan bagi membantu siasatan berhubung kejadian pecah masuk kediaman rasmi Datuk Bandar Majlis Bandaraya Pulau Pinang (MBPP) di Jalan Park, Pulau Tikus di sini semalam.
Difahamkan suspek berusia 27 hingga 37 tahun ditahan dalam serbuan di Jalan Pantai Bersih, Butterworth kira-kira pukul 10.15 pagi.
Ketua Polis negeri, Datuk Sahabudin Abd. Manan ketika dihubungi mengesahkan mengenai tangkapan tersebut.
Jelasnya, pihak polis berjaya merampas semula sebahagian daripada barang yang dilarikan suspek.
“Kita masih mengesan saki-baki suspek serta barang kes,” katanya.
Difahamkan, kejadian itu disedari ahli keluarga Datuk Bandar MBPP, Datuk Yew Tung Seang kira-kira pukul 9 pagi selepas mendapati keadaan rumah berselerak.

Pemeriksaan lanjut mendapati pelbagai barangan termasuk komputer riba, beg berjenama, telefon bimbit, sejumlah matawang asing dan sebuah kereta jenis kenderaan utuliti sukan (SUV) jenis Honda CRV turut dilarikan penjenayah.
Difahamkan, semakan rakaman televisyen litar tertutup (CCTV) mendapati, ada kelibat lelaki memasuki kediaman dua tingkat itu pada pukul 5 pagi.
Kes disiasat mengikut Seksyen 457 dan Seksyen 379A Kanun Keseksaan. – K! ONLINE


Usahawan kosmetik, rakan sambung reman
Oleh NUR HUDA MUSA

13 Jun 2021, 1:15 pm
PETALING JAYA – Usahawan kosmetik bersama seorang lagi rakannya yang didakwa berkomunikasi secara lucah terhadap kanak-kanak bawah umur di laman Instagram disambung reman dua hari lagi.
Ketua Polis Daerah Kajang, Asisten Komisioner Mohd. Zaid Hassan berkata, perintah reman yang tamat hari ini dilanjutkan sehingga Selasa.
“Sambung reman (dua pemilik Instagram) sehingga 15 Jun 2021,” katanya di sini hari ini.
Terdahulu, kedua-dua mereka direman selama tiga hari di Mahkamah Majistret Bandar Baru Bangi pada Jumaat.
Perintah reman itu dikeluarkan oleh Hakim Effandi Nazila Abdullah yang bertindak sebagai Majistret.
Ia susulan laporan polis yang diterima berhubung kedua-dua individu itu yang didakwa melakukan amang seksual dengan dua orang kanak-kanak melalui ‘Live’ di Instagram.

Selain itu, mereka turut berpakaian mencolok mata serta menunjukkan aksi penggunaan rokok elektrik kepada kanak-kanak berkenaan. – K! ONLINE


Didakwa cabul, lakukan hubungan luar tabii terhadap dua lelaki
Oleh MUHAMMAD AYMAN GHAFFA

13 Jun 2021, 12:34 pm
KOTA BHARU – Seorang peniaga kelapa dihadapkan ke Mahkamah Sesyen di sini hari ini atas dua pertuduhan mencabul dan dengan sengaja melakukan hubungan luar tabii terhadap dua orang lelaki pada bulan lalu.
Tertuduh, Mohd. Khairul Azuar Muhammad, 33, bagaimanapun mengaku tidak bersalah selepas kedua-dua pertuduhan itu dibacakan oleh jurubahasa di hadapan Hakim Ahmad Bazli Bahruddin.
Mengikut pertuduhan pertama, tertuduh didakwa melakukan amang seksual fizikal dengan menyentuh kemaluan seorang remaja lelaki berusia 16 tahun.
Perbuatan itu dilakukan di sebuah pondok di Tanah Perkuburan Nibong, Kampung Padang Kala dekat Melor di sini kira-kira pukul 9.30 malam pada 16 Mei lalu.
Tertuduh didakwa mengikut Seksyen 14 (a) Akta Kesalahan-Kesalahan Seksual Terhadap Kanak-Kanak 2017 yang memperuntukkan hukuman penjara tidak lebih 20 tahun dan boleh dikenakan sebatan jika sabit kesalahan.
Bagi pertuduhan kedua, lelaki itu didakwa dengan sengaja melakukan persetubuhan bertentangan dengan luar tabii terhadap seorang lelaki yang berusia 20 tahun tanpa kerelaannya.

Kesalahan itu dilakukan olehnya di kawasan hutan Jalan Permatang Sungkai, Pasir Puteh kira-kira pukul 8 pagi pada 20 Mei lalu.
Tertuduh didakwa mengikut 377C Kanun Keseksaan yang memperuntukkan hukuman penjara sehingga 20 tahun dan sebatan jika sabit kesalahan.
Pendakwaan dikendalikan oleh Timbalan Pendakwa Raya, Mohd. Faizuan Sulaiman manakala tertuduh tidak diwakili peguam.
Terdahulu, Mohd. Faizuan tidak mencadangkan sebarang jaminan ditetapkan selepas tertuduh melakukan dua kesalahan serius sekali gus demi menjaga kepentingan mangsa dan masyarakat.
Bagaimanapun, tertuduh dalam rayuannya mengaku bahawa dia merupakan pesakit mental dan memohon untuk mendapatkan rawatan khas di Hospital Bahagia, Ulu Kinta, Perak dengan segera.
“Saya pernah dirawat sebagai pesakit mental di Hospital Kuala Lumpur, Hospital Sungai Buloh dan Hospital Seremban. Sekiranya dibenarkan, saya mahu menjalani rawatan dengan segera,” katanya.
Sehubungan dengan itu, Mohd. Faizuan memohon agar pihak polis melengkapkan laporan perubatan penuh dan psikiatri sebelum tarikh sebutan semula kes.
Mahkamah kemudian menetapkan jaminan sebanyak RM30,000 untuk kedua-dua pertuduhan dan 14 Julai depan sebagai tarikh sebutan semula kes. – K! ONLINE


Cristina Suzanne geram lelaki cuba mencuri di pasar mini miliknya
Oleh MOHAMMAD SHAHEMY AZMI

13 Jun 2021, 1:42 pm
PETALING JAYA – Gara-gara berang dan geram, pelakon Cristina Suzanne bertindak mendedahkan identiti seorang lelaki yang didakwa telah melakukan kegiatan mencuri di pasar mini miliknya, Glenn’s Grocery di Shah Alam, Selangor.
Menerusi hantaran yang dimuat naik dalam InstaStory, Cristina atau nama sebenarnya Cristina Suzanne Stockstill, 36, telah berkongsi gambar seorang lelaki yang dikatakan sebagai suspek kes curi di pasar mini berkenaan.
“Siapa yang nak jadi popular? Orang lain tengah bersusah payah sebab Perintah Kawalan Pergerakan (PKP), kau boleh pula mencuri.
“Tunggu kejap aku kasi kau popular,” ujarnya.
Dalam hantaran itu juga, pelakon yang pernah membintangi filem Jwanita itu turut meminta orang ramai yang mengenali suspek supaya segera menghubunginya kerana lelaki tersebut dikatakan telah melarikan diri selepas ditangkap.
“Siapa kena dia sila mesej saya dengan segera. Dah kena tangkap kau lari. Lepas itu kau ugut nak cederakan aku?” kata Cristina.

Berdasarkan rakaman video televisyen litar tertutup (CCTV), difahamkan suspek kes curi itu dilihat memandu kereta jenis Honda berwarna putih dengan nombor pendaftaran NDM4275.
Menerusi hantaran yang dikongsikan Cristina, dia mendakwa suspek bijak menjalankan kegiatan tersebut apabila memasukkan kesemua barang yang dicuri ke dalam kotak air mineral.
“Dia (pencuri) keluarkan air mineral dan susun dekat rak. Kemudian kotak kosong itu dia isi barang-barang yang dia ambil.
“Lepas itu kau bayar air mineral sahaja ke? Baik punya lakonan,” katanya.
Dalam pendedahan tersebut, Cristina turut memaklumkan antara barangan yang dicuri lelaki itu ialah 24 bungkus Milo 3 in 1, 26 bungkus milo biasa, 18 bungkus Nescafe 3 in 1, sembilan botol Nescafe Gold dan 14 bungkus coklat Cadbury.
Ekoran kejadian tersebut, Cristina turut berpesan kepada pemilik kedai runcit lain supaya berhati-hati dengan lelaki tersebut.
“Kedai-kedai runcit yang lain sila ambil perhatian modus operandi ini. Cara mencuri dalam kotak. Kepada yang ada kedai runcit sila berhati-hati. Periksa kotak dulu,” katanya. -K! ONLINE


Tak sempat seludup 1,530 paket minyak masak
Oleh YATIMIN ABDULLAH

13 Jun 2021, 1:10 pm
PASIR MAS – Cubaan seorang lelaki untuk menyeludup 1,530 paket minyak masak paket bersubsidi bernilai RM3,900 ke negara jiran melalui pangkalan haram di sekitar Rantau Panjang di sini hari ini gagal apabila perbuatan itu dihidu pihak polis.
Lelaki berusia 48 tahun itu dicekup selepas kenderaan pacuan empat roda jenis Isuzu Trooper yang dipandunya terbabas akibat jalan licin di Kampung Lanchang, Jeram Perdah di sini di sini pada pukul 6 pagi tadi.
Ketua Polis Daerah Pasir Mas, Asisten Komisioner Mohd. Nasaruddin M. Nasir berkata, semasa melakukan rondaan, anggota polis melihat sebuah kenderaan pacuan empat roda dipandu dalam keadaan mencurigakan di Kampung Siram.
“Apabila tiba di Kampung Lanchang di sini, kenderaan yang dipandu suspek telah hilang kawalan sebelum terbabas akibat jalan licin.
“Anggota polis telah bertindak menahan suspek dan kemudian melakukan pemeriksaan terhadap kenderaan itu,” katanya kepada pemberita di sini hari ini.
Mohd. Nasaruddin memberitahu, pemeriksaan itu telah membawa kepada penemuan kotak mengandungi 1,530 paket minyak masak yang dipercayai akan diseludup ke negara jiran.

Katanya, suspek dan kesemua barangan rampasan dibawa ke Ibu Pejabat Polis Daerah Pasir Mas di sini untuk tindakan lanjut. – K! ONLINE


Tujuh PKPD bermula Rabu, dua lagi dilanjutkan
Oleh NUR HUDA MUSA

14 Jun 2021, 7:45 pm
PETALING JAYA – Sebanyak tujuh kawasan atau lokaliti akan dikenakan Perintah Kawalan Pergerakan Diperketatkan (PKPD) ekoran peningkatan kes Covid-19.
Menteri Kanan (Keselamatan), Datuk Seri Ismail Sabri Yaakob berkata, kerajaan akan melaksanakan PKPD di Asrama Pekerja Warga Asing, Jalan Rivera, Tanjung Agas, Tangkak, Johor berkuat kuasa 16 Jun sehingga 29 Jun 2021.
“Secara kumulatifnya, seramai 128 individu telah disahkan positif Covid-19 selepas KKM menjalankan ujian saringan ke atas 237 penghuni dengan kadar kebolehjangkitan adalah tinggi di lokaliti itu.
“Pelaksanaan PKPD ini untuk menyekat pergerakan dan penularan jangkitan Covid-19 dari kawasan berisiko keluar dari lokaliti tersebut,” katanya dalam satu kenyataan di sini hari ini.
Selain itu, Ismail Sabri berkata, PKPD turut akan dilaksanakan di dua lokaliti di Bukit Dinding, Mukah, Sarawak iaitu di Rumah Panjang Alat anak Mukan dan Mukah Palm Oil Mill.
“Setelah membuat penilaian risiko bersama pelbagai agensi dalam Jawatankuasa Teknikal PKP dan atas nasihat KKM, kerajaan bersetuju melaksanakan PKPD di dua lokaliti seperti dinyatakan berkuat kuasa 16 Jun sehingga 29 Jun 2021.

“Turut dikenakan PKPD ialah di Kampung Sundang Laut, Sandakan, Sabah bermula 16 Jun ini,” jelasnya.
Sementara itu, di Penampang, Sabah pula kerajaan bersetuju melaksanakan PKPD bermula 16 Jun selepas KKM mengesahkan terdapat peningkatan ketara kes dalam tempoh dua minggu.
“Selain itu di Kunak, Sabah pula kerajaan bersetuju melaksanakan PKPD di Kampung Skim Cocos bermula Rabu ini.
“Kerajaan juga bersetuju melanjutkan PKPD di 11 Rumah Panjang dan Sekolah Kebangsaan, Tanjung Manis, Mukah, Sarawak yang sepatutnya tamat esok disambung hingga 29 Jun depan,” jelasnya.
Tambah kenyataan itu, kerajaan bersetuju untuk melanjutkan PKPD di Felda Trolak Utara, Sungkai, Perak bermula 16 Jun sehingga 22 Jun. – K! ONLINE


NATO perlu hadapi cabaran pasca pandemik
Oleh KOSMO!

14 Jun 2021, 8:30 pm
LONDON – Perdana Menteri Britain, Boris Johnson dijangka memberitahu sidang kemuncak Pertubuhan Perjanjian Atlantik Utara (NATO) untuk mewujudkan keselamatan kolektif global sebagai teras pemulihan daripada pandemik Covid-19, lapor laman berita The National News.
Johnson akan berucap kepada para pemimpin NATO  di Brussels lewat semalam dan menekankan kepentingan pakatan yang bersatu untuk menghadapi cabaran akan datang.
Sidang kemuncak NATO itu adalah yang pertama selepas pandemik Covid-19 melanda dunia dan sejak Joe Biden dipilih sebagai Presiden Amerika Syarikat  lima bulan lalu.
“NATO bukan sahaja penting kepada keselamatan Britain,  namun  keselamatan global.
“Pemulihan daripada kehancuran global akibat pandemik Covid-19 perlu dilakukan dengan asas yang selamat.
“Keselamatan dan keamanan yang dibawa NATO telah menyokong kemakmuran global selama lebih  70 tahun dan saya yakin bahawa NATO  akan terus berbuat begitu,” kata Johnson.

Tahun ini, Britain menggariskan rombakan besar membabitkan dasar luar, pertahanan dan keselamatan negara. London juga memperkukuhkan komitmennya kepada NATO  dan menjanjikan peningkatan perbelanjaan pertahanan melibatkan peruntukan berjumlah £24.1 bilion (RM140 bilion).
Johnson juga akan menggariskan keperluan pelaburan dan penyelidikan bagi menangani cabaran masa depan termasuk kesan perubahan iklim dan ancaman baharu seperti serangan siber ke atas sistem kesihatan nasional.
Sidang NATO diadakan  selepas pemimpin negara Kumpulan Tujuh (G7) berkumpul di Cornwall, barat daya England untuk sidang kemuncak  di mana mereka membincangkan krisis perubahan  iklim, pemulihan ekonomi daripada Covid-19 dan isu geopolitik lain.
Para pemimpin G7 berjanji untuk memberikan satu bilion dos vaksin koronavirus tahun ini kepada negara-negara miskin  dan satu bilion lagi pada akhir tahun 2022.
Mereka turut  mendesak China tentang hak asasi manusia dan juga asal usul wabak Covid-19.
Presiden Amerika Syarikat (AS), Joe Biden berkata penglibatan semula AS dalam diplomasi dunia pada sidang kemuncak G7  itu sebagai ‘kolaboratif dan produktif’. -Agensi


Bayi baru lahir dicadang dipakaikan ‘barcode’ elak tertukar
Oleh MOHD. HUSNI MOHD. NOOR

14 Jun 2021, 11:04 pm
PUTRAJAYA – Setiap bayi yang baru dilahirkan perlu dipakaikan gelang ‘barcode’ (Kod QR) yang mengandungi maklumat penuh ibu bapa masing-masing.
Itu cadangan dikemukakan Menteri Pembangunan Wanita, Keluarga dan Masyarakat, Datuk Seri Rina Harun bagi mengelak isu bayi tertukar berulang pada masa depan.
Rina menerusi hantaran di Facebook hari ini berkata, beliau amat memandang serius insiden berkenaan dan ia perlulah dielakkan supaya tidak terjadi kepada mana-mana ibu pada masa hadapan.
Beliau berkata, saringan dan pemeriksaan yang lebih terperinci juga seharusnya dilakukan sebelum menyerahkan bayi kepada ibu masing-masing.
“Saya berharap agar semua pihak yang terlibat mengambil iktibar akan kejadian ini dan mengambil langkah-langkah penambahbaikan agar peristiwa sebegini tidak berulang.
“Saya juga menyarankan agar ibu bapa sentiasa menyemak maklumat bayi yang diserahkan kerana ia juga sebahagian daripada tanggungjawab ibu bapa,” katanya.

Terdahulu, Rina berkesempatan menziarahi dua ibu yang terlibat dengan kejadian bayi yang tertukar di sebuah hospital swasta hari ini. – K! ONLINE


Pelajar Singapura kembali ke sekolah bermula 6 Julai
Oleh KOSMO!

14 Jun 2021, 8:46 pm
SINGAPURA – Kementerian Pendidikan Singapura (KPS) mengumumkan bahawa semua pelajar sekolah rendah tahun satu hingga tiga akan meneruskan sesi pembelajaran di rumah sepenuhnya untuk minggu pertama Penggal Tiga mulai 28 Jun, lapor laman berita Channel News Asia (CNA), hari ini.
Pelajar sekolah menengah tingkatan satu dan dua pula akan menjalani pembelajaran di rumah selama tiga hari sehingga 30 Jun dan akan kembali ke sekolah mulai 1 Julai depan.
Sementara itu, pelajar sekolah rendah tahun empat hingga enam dan menengah tingkatan tiga hingga lima, serta semua pelajar maktab rendah dan Institut Millennia akan memulakan sesi bersemuka mulai 28 Jun ini.
Sehubungan itu, semua pelajar dari setiap peringkat pendidikan akan kembali ke sekolah mulai 6 Julai, iaitu pada hari Selasa memandangkan Isnin, 5 Julai adalah cuti umum sempena Hari Belia.
Pengaturan permulaan sesi akademik secara bersemuka ini telah dibuat untuk mempermudah pemulihan sekolah sepenuhnya apabila penggal ketiga persekolahan bermula pada 28 Jun, kata KPS dalam satu kenyataan akhbar.
“Peningkatan kes komuniti Covid-19 mendorong pihak KPS membuat peralihan kepada Pembelajaran Berasaskan Rumah (HBL) sepenuhnya bagi baki akhir penggal kedua persekolahan.

“Namun, saya tahu bagi kebanyakan guru dan pelajar,  tiada yang lebih baik berbanding sesi pembelajaran secara bersemuka, dapat berinteraksi dan berkongsi pengalaman dengan rakan sekelas,” tulis Menteri Pendidikan Singapura, Chan Chun Sing di Facebook.
Tambah beliau, KPS berada dalam landasan terbaik dengan program vaksinasi golongan pelajar apabila memaklumkan satu daripada tiga pelajar telah menerima dos pertama vaksin Covid-19.
“Bagi bergerak ke hadapan, kita perlu menggabungkan vaksinasi dengan peningkatan ujian calitan dan pengasingan kelompok berpotensi dijangkiti dengan pantas untuk memastikan sekolah kita terus dibuka dan berada dalam keadaan selamat,” tulisnya.
Bagi pelajar di sekolah pendidikan khas, sesi pembelajaran bersemuka akan dilakukan secara berperingkat mulai 28 Jun berdasarkan keperluan pelajar namun semua pelajar kekal kembali ke sekolah mulai 6 Julai depan.
Tadika dan pusat jagaan pelajar berasaskan sekolah di bawah KPS akan dibuka sepenuhnya mulai 28 Jun ini untuk memudahkan urusan penjagaan ibu bapa bekerja. – Agensi


Lima lelaki main sepak takraw dikompaun RM10,000
Oleh NIK NUR IZZATUL HAZWANI NIK ADNAN

14 Jun 2021, 8:20 pm
KEMAMAN – Padah melepas gian bermain sepak takraw, lima rakan sekampung dikompaun RM2,000 setiap seorang di Kampung Tuan, Chukai di sini kelmarin.
Kesemua lelaki berusia 18 hingga 42 tahun itu dikompaun ketika ralit bermain di gelanggang sepak takraw kampung tersebut pukul 6.15 petang.
Ketua Polis Daerah Kemaman, Superintendan Hanyan Ramlan berkata, lima penduduk kampung itu ditahan oleh anggota pasukan pemantau dan penguatkuasaan prosedur operasi standard (SOP) Ibu Pejabat Polis Daerah (IPD) Kemaman yang sedang mengadakan rondaan.
“Mereka telah dibawa ke IPD Kemaman di sini untuk diambil keterangan sebelum kompaun dikeluarkan.
“Kompaun tersebut dikeluarkan kerana melanggar syarat Perintah Kawalan Pergerakan (PKP) Penuh mengikut Peraturan 17 Peraturan-Peraturan Pencegahan dan Pengawalan Penyakit Berjangkit 2021 kerana beriadah di tempat awam,” katanya ketika dihubungi Kosmo! di sini hari ini.
Hanyan berkata, pihak polis turut mengeluarkan kompaun terhadap enam lelaki lain yang minum beramai-ramai sambil bersembang di sebuah kedai makan di Jalan Air Putih di sini pukul 6 petang semalam.

Jelas beliau, kesemua mereka yang berusia dalam lingkungan 18 hingga 27 tahun masing-masing dikenakan kompaun RM1,500. – K! ONLINE


Penguatkuasaan SOP di tempat kerja wajar dipertingkat
Oleh SITI A'ISYAH SUKAIMI

14 Jun 2021, 8:03 pm
PUTRAJAYA – Kluster-kluster tempat kerja terus menyumbang kepada pertambahan kluster-kluster baharu di negara ini walaupun trend kes mingguan menunjukkan penurunan dalam tempoh dua minggu ini.
Ketua Pengarah Kesihatan, Tan Sri Dr. Noor Hisham Abdullah berkata, setakat ini, sebanyak 1,328 kluster tempat kerja dilaporkan dengan 147,040 kes dikesan positif iaitu kadar positiviti sebanyak 23.6 peratus, selepas saringan dijalankan ke atas 624,246 individu.
“Kebanyakan kes-kes positif yang dilaporkan dalam kategori kluster tempat kerja ini terdiri daripada warga asing iaitu sebanyak 100,086 kes (68 peratus) berbanding warga Malaysia iaitu sebanyak 46,954 kes (32 peratus).
“Sektor pengilangan melaporkan jumlah kes tertinggi dalam kategori kluster tempat kerja iaitu sebanyak 95,156 kes melibatkan 639 kluster,” katanya dalam satu kenyataan di sini hari ini.
Beliau turut menyenaraikan lima kluster tempat kerja masih aktif dengan kadar jangkitan tinggi iaitu Kluster Jalan Tiga Salak Tinggi di Selangor bagi sub kategori pengilangan melibatkan pekerja sebuah kilang di Kawasan Perusahaan, Bandar Baru Salak Tinggi, Sepang dengan 873 kes.
“Selain itu, Kluster Industri Senawang di Negeri Sembilan dan Melaka melibatkan pekerja sebuah kilang di Senawang Industrial Estate, Seremban dalam sub kategori pengilangan dengan 752 kes.

“Kluster Industri Batu Berendam pula di Melaka iaitu sub kategori pengilangan yang melibatkan pekerja sebuah kilang di Zon Perindustrian Bebas Batu Berendam, Melaka Tengah dengan 641 kes,” katanya.
Ujarnya lagi, Kluster Jalan Padang Tembak di Kelantan dan Terengganu dalam sub kategori pengilangan yang melibatkan pekerja sebuah kilang di Kawasan Perindustrian Pengkalan Chepa 2, Jalan Padang Tembak, Kota Bharu iaitu 598 kes dikesan.
“Satu lagi kluster ialah Kluster Tok Has di Terengganu dalam sub kategori perkhidmatan yang melibatkan pekerja sebuah kedai makan di Jalan Sebarang Jertih, Kampung Tok Has, Jerteh dengan 541 kes positif Covid-19,” katanya. – K! ONLINE


Lima penyamun diburu polis
Oleh MOHD YUNUS YAKKUB

14 Jun 2021, 7:11 pm
KLANG – Lima penyamun kini diburu polis selepas terlibat mencederakan pembantu kedai menggunakan batang dan rantai besi sebelum melarikan dua rantai emas dalam kejadian di sekitar daerah ini, kelmarin.
Kesemua suspek juga bertindak melarikan mengambil kad mesin pengeluaran automatik (ATM) serta membuat transaksi pindah sejumlah wang dari akaun mangsa yang merupakan lelaki berusia 21 tahun dalam kejadian pukul 3 pagi.
Ketua Polis Daerah Klang Selatan, Asisten Komisioner Shamsul Amar Ramli berkata, mereka adalah R. Loganathan, 35; J. Sivasanggar, 33; S. Gunasegaran, 32; P. Edwin, 30, dan M. Nokarju, 25.
“Kita terdahulu telah menahan tiga rakan suspek berusia 25 hingga 35 tahun pukul 10.50 malam hari sama kejadian di sekitar daerah ini.
“Turut dirampas bersama mereka adalah sebatang besi vakum dan sebuah masing-masing decoder rakaman televisyen litar tertutup ( CCTV) dan telefon bimbit jenis iPhone 12 Pro Max,” katanya dalam kenyataan hari ini.
Beliau menambah, hasil siasatan awal mendapati ketiga-tiga suspek mengaku melakukan jenayah itu dengan semakan menunjukkan dua daripadanya mempunyai rekod jenayah lampau.

Shamsul Amar menjelaskan, ketiga-tiga suspek kini direman lima hari dan kes disiasat mengikut Seksyen 394 Kanun Keseksaan. – K! ONLINE


Individu dua jantina dakwa doktor jahit kemaluan, buang rahimnya
Oleh KOSMO!

14 Jun 2021, 11:51 pm
HONOLULU, Hawaii – Seorang individu  yang dilahirkan memiliki kedua-dua alat sulit lelaki dan perempuan mendakwa bahawa beberapa doktor memutuskan  dirinya  ialah lelaki ‘tanpa persetujuannya’ semasa dia dilahirkan, lapor portal berita MailOnline semalam.
Luna Animisha, 24, yang menetap di Punya, Hawaii, ditetapkan jantinanya oleh pasukan perubatan semasa lahir.
Dia berkata, beberapa doktor ‘menjahit kemaluan’ dan membuang  rahimnya selepas mereka memutuskan bahawa dia ialah lelaki.
Menurutnya, menjalani pembedahan tersebut sebelum dia cukup dewasa untuk membuat pilihan sendiri mengakibatkan dirinya mengalami krisis identiti.

LUNA menganggap dirinya lebih bersifat perempuan berbanding lelaki. – Kennedy News and Media

“Saya hanya mendapat tahu bahawa saya dilahirkan memiliki kedua-dua organ pembiakan lelaki dan wanita ketika berumur 14 tahun.
“Saya tidak pasti sama ada itu adalah keputusan kedua-dua ibu bapa saya atau doktor tetapi saya diputuskan mempunyai jantina lelaki.

“Saya akhirnya sedar bahawa masalah yang saya alami selama ini berpunca daripada krisis identiti,” katanya.
Luna berkata, dia menganggap dirinya lebih kepada  seorang wanita berbanding lelaki.
Selepas bertahun-tahun bergelut dengan masalah tersebut, malah  sering dibuli, Luna kini menolak jantina lelaki yang ditetapkan kepada dirinya sewaktu lahir.
Dia kini berharap dapat mengumpul dana sebanyak AS$150,000  (RM617,250)  untuk pembedahan rekonstruktif dan implan rahim.
Pada  2019, seorang wanita di Cleveland menjadi orang pertama di dunia melahirkan anak menggunakan rahim daripada seorang penderma. – Agensi


Ambil pembunuh upahan bunuh suami, wanita mahu bayar secara ansuran
Oleh KOSMO!

14 Jun 2021, 7:30 pm
LEHIGH, PENNSYLVANIA – Seorang wanita di Amerika Syarikat didakwa cuba mengupah pembunuh upahan untuk membunuh suaminya dan menawarkan membayar AS$4,000 (RM16,460) secara ansuran iaitu AS$100 (RM411) seminggu, lapor majalah Newsweek kelmarin.
Claudia F. Carrion, 44, dituduh melakukan cubaan membunuh apabila mengambil khidmat pembunuh upahan bagi membunuh suaminya.
Maklumat kes tersebut diperoleh daripada kenyataan akhbar yang dikeluarkan pejabat peguam daerah Lehigh, James B.Martin dan Ketua Polis Allentown, Glenn Granitz dan dikongsikan oleh Jabatan Polis Allentown Jumaat lalu.
Kenyataan tersebut menulis, oleh kerana tidak mampu untuk membayar wang AS$4,000 (RM16,460) itu sekali gus, Carrion mendepositkan wang berjumlah AS$100 (RM411) sebagai wang pendahuluan dan akan menjelaskan bakinya kemudian.
“Wanita tersebut yang dikenali sebagai Carrion,  bertemu dengan seorang detektif polis Allentown yang menyamar. Dia memaklumkan mahu suaminya dibunuh kerana tidak tahan didera,” tulis kenyataan itu.
Pihak berkuasa turut mendakwa bahawa Carrion pernah cuba untuk mendapatkan khidmat pembunuh upahan atas tujuan sama sebelum ini.

Carrion yang gagal membayar wang jaminan sebanyak AS$500,000 (RM2.1 juta) dihantar ke penjara daerah Leheigh menjelang perbicaraan kesnya yang dijadualkan berlangsung pada 8 Julai depan. -Agensi


Polis Pakistan tahan 19 pekerja restoran selepas gagal dapat burger percuma
Oleh KOSMO!

14 Jun 2021, 9:49 pm
LAHORE, Pakistan – Sekumpulan anggota polis di Pakistan naik berang dan menahan semua 19 kakitangan  sebuah restoran makanan segera kerana enggan memberikan burger percuma kepada mereka.
Pekerja  restoran makanan segera popular, Johnny & Jugnu  di bandar Lahore, timur Pakistan, ditahan selama tujuh jam pada Sabtu lalu dan terpaksa meninggalkan dapur serta pelanggan mereka.
“Ini bukan kali pertama sesuatu seperti ini berlaku kepada restoran kami dan kami mahu memastikan ini menjadi yang terakhir,” kata pihak pengurusan rangkaian makanan segera itu dalam satu kenyataan di media sosial.
Pekerja restoran itu memberitahu agensi berita AFP bahawa kebanyakan yang diberkas adalah kakitangan berusia muda termasuk pelajar universiti.
Susulan bantahan peminat restoran berkenaan, sembilan anggota polis yang terlibat telah digantung tugas kelmarin, kata pegawai kanan polis, Inam Ghani dalam satu kenyataan di laman Twitter.
“Tidak ada sesiapa dibenar membuat undang-undang sendiri,” katanya.

Polis Pakistan didakwa terlibat dalam rasuah dan kerap meminta habuan daripada perniagaan tempatan.
Perdana Menteri Pakistan telah meminta rombakan pasukan polis dilaksanakan  dan menyatakan bahawa ‘kroni’ telah dilantik oleh ahli-ahli politik untuk menguasai balai-balai polis. – AFP


Wanita 45 tahun nampak seperti anak perempuan berusia 24 tahun
Oleh KOSMO!

14 Jun 2021, 6:00 pm
LONDON – Seorang wanita 45 tahun menjadi tular di media sosial TikTok kerana memiliki wajah awet muda,  tidak ubah seperti rupa paras  anak perempuannya yang berusia 24 tahun, lapor laman Mirror UK kelmarin.
Liza Gulyaewa, 24, berkongsi video tersebut bersama 300,000 pengikutnya  di TikTok yang bertanya dia kelihatan seperti gadis remaja.
Dalam video itu, Gulyaewa berkata, dia mempunyai genetik bagus dan berkongsi foto ibunya.
Dia mendakwa bahawa  ibunya berusia 45 tahun dan orang ramai terkejut melihat wajah wanita itu yang kelihatan awet muda.
“Orang bertanya kepada saya mengapa saya kelihatan muda, namun lihatlah ibu saya,” katanya pada video tersebut.

Beribu-ribu penonton meninggalkan komen pada video tersebut dengan berkata, mereka tidak menyangka kedua-duanya adalah ibu dan anak kerana kelihatan seperti adik-beradik.

“Saya seorang sajakah yang rasa ibunya kelihatan lebih muda?” tulis seorang netizen.
“Apakah rahsia anda? Kongsikan dengan saya rutin penjagaan kulit anda,” tulis seorang lagi netizen. -Agensi


Lelaki mati ditikam jiran mabuk
Oleh MOHD SYALMIZI HAMID

14 Jun 2021, 6:44 pm
SEBERANG PERAI – Seorang lelaki maut selepas ditikam bertubi-tubi oleh rakannya dipercayai mabuk di sebuah pangsapuri di Taman Desa Jawi, Nibong Tebal di sini awal pagi tadi.
Pemandu lori berusia 35 tahun itu disahkan meninggal dunia di Hospital Sungai Bakap (HSB) di sini kira-kira empat jam selepas kejadian itu berlaku di rumah suspek pada pukul 3.45 pagi.
Ketua Polis Daerah Seberang Perai Utara, Superintendan Lee Chong Chern berkata, kejadian tercetus selepas suspek berusia 27 tahun serta mangsa yang juga jirannya mahu pulang ke rumah selepas keluar minum.
Isteri suspek yang berusia 23 tahun menegur suaminya agar tidak membuat bising.
Menurutnya, akibat teguran itu, suspek memukul wanita itu di ruang tamu dengan kejadian tersebut disaksikan oleh mangsa serta seorang saksi iaitu wanita berusia 50 tahun yang menyewa bilik di rumah berkenaan.
“Menurut saksi, dia nampak suspek memukul isterinya sebelum lelaki itu mengambil dua anak yang masih kecil dan membawa masuk ke dalam bilik yang mana mangsa turut berada di situ.

“Saksi itu terdengar bunyi bising (sekali lagi) sebelum dia keluar (bilik) dan nampak suspek menikam belakang badan mangsa dengan pisau,” katanya ketika dihubungi hari ini.
Beliau berkata, saksi dan isteri suspek cuba menghalang, namun lelaki yang bekerja sebagai pengutip sawit itu terus menikam mangsa bertubi-tubi, bahkan sehingga terkena pada lengan saksi.
“Mangsa yang cedera sempat meminta saksi menghubungi ambulans, namun dia disahkan meninggal dunia ketika menerima rawatan di HSB kira-kira pukul 7.15 pagi.
“Terdapat tujuh kesan tikaman pada badan mangsa. Polis merampas sebilah pisau sepanjang 25 sentimeter di tempat kejadian,” katanya.
Suspek ditangkap dan kes disiasat mengikut Seksyen 302 Kanun Keseksaan. – K! ONLINE


Sediakan pengangkutan sesuai bawa pekerja kuarantin, saring Covid-19
Oleh SUBKHI SUDARJI

14 Jun 2021, 7:00 pm
PUTRAJAYA – Kementerian Sumber Manusia (KSM) mengingatkan dan menasihatkan semua majikan yang membawa para pekerja bagi tujuan saringan mahupun kuarantin agar menggunakan mod pengangkutan bersesuaian bagi menjamin keselamatan serta kesejahteraan pekerja dan orang awam.
KSM menerusi kenyataan berkata, pihaknya mengambil maklum dan prihatin dengan kes tular sebuah lori yang membawa sekumpulan pekerja asing yang didapati positif Covid-19 dalam kejadian yang berlaku di Sungai Petani, Kedah.
“Kementerian melalui Jabatan Tenaga Kerja Semenanjung Malaysia (JTKSM) dan Jabatan Keselamatan dan Kesihatan Pekerjaan (JKKP) akan melihat dan meneliti perkara tersebut.
“Kes akan diteliti mengikut Akta Standard Minimum Perumahan, Penginapan Dan Kemudahan Pekerja 1990 (Akta 446) dan Akta Keselamatan dan Kesihatan Pekerjaan 1994 [Akta 514] bagi membendung penularan jangkitan wabak Covid-19 dalam kalangan pekerja terutamanya warga asing,” katanya di sini hari ini. – K! ONLINE


Inspektor rogol janda dibebas dengan jaminan polis
Oleh MUHAMMAD AYMAN GHAFFA

14 Jun 2021, 6:19 pm
KOTA BHARU – Seorang pegawai penyiasat berpangkat Inspektor yang ditahan selepas dipercayai merogol dan memaksa seorang tahanan wanita melakukan seks oral dibebaskan dengan jaminan polis.
Ketua Jabatan Siasatan Jenayah Kelantan, Asisten Komisioner Wan Khairuddin Wan Idris berkata, suspek yang berusia 29 tahun itu dibebaskan hari ini selepas menjalani tempoh tahanan reman selama tujuh hari untuk membantu siasatan kes tersebut.
Katanya, kes akan dirujuk kepada pihak pendakwaan untuk tindakan lanjut.
“Sebelum ini, kes itu disiasat mengikut Seksyen 376 Kanun Keseksaan kerana merogol dan Seksyen 377C kanun sama iaitu kesalahan melakukan seks luar tabii.
“Bagaimanapun, pegawai polis itu akan bertugas seperti biasa kerana dia masih belum didapati bersalah,” katanya ketika dihubungi Kosmo! hari ini. – K!ONLINE


Polis siasat pesakit Covid-19 tikam pesakit lain
Oleh MOHD YUNUS YAKKUB

14 Jun 2021, 6:11 pm
KLANG – Polis mengesahkan menerima dua laporan termasuk tindakan seorang pesakit Covid-19 menikam pesakit lain yang berlaku di Hospital Tengku Ampuan Rahimah (HTAR), Klang, baru-baru ini.
Ketua Jabatan Siasatan Jenayah Selangor, Senior Asisten Komisioner Nik Ezanee Mohd. Faisal berkata, kejadian pertama berlaku pada 9 Jun lalu membabitkan seorang waris kepada pesakit Covid-19 telah meninggal dunia yang tidak berpuas hati dan cuba menampar seorang doktor.
“Namun doktor itu sempat mengelak dan terkena sedikit di bahagian telinganya dan kes disiasat mengikut Seksyen 323 Kanun Keseksaan.
“Kes kedua pula berlaku pada Khamis lalu dengan seorang pesakit Covid-19 menikam pesakit Covid-19 yang lain dengan mendakwa disebabkan halusinasi,” katanya di sini hari ini.
Beliau menambah, suspek pesakit Covid-19 itu kini ditempatkan di Hospital Sungai Buloh dengan kawalan pihak polis sementara mangsa dirawat di HTAR dan dilaporkan telah stabil.
Jelas beliau, polis kini sedang menilai tahap kesihatan mental suspek dan dia direman selama enam hari bermula Sabtu lalu.

Kes disiasat mengikut Seksyen 324 Kanun Keseksaan. – K! ONLINE


Kilang konkrit, simen diarah tutup operasi tanpa kebenaran
Oleh ASLIZA MUSA

14 Jun 2021, 6:57 pm
TAPAH – Dua kilang di Bidor diarah tutup selepas didapati beroperasi tanpa surat kebenaran daripada Kementerian Perdagangan Antarabangsa dan Industri (MITI).
Ketua Polis Daerah Tapah, Superintendan Wan Azharuddin Wan Ismail berkata, kilang konkrit dan kilang simen itu turut melanggar peraturan ditetapkan Majlis Keselamatan Negara (MKN) ketika Perintah Kawalan Pergerakan (PKP) 3.0.
“Ini kerana jenis operasi kilang itu tidak termasuk dalam sektor yang dibenarkan dibuka sepanjang sekatan pergerakan penuh.
“Kedua-dua kilang masing-masing dikompaun RM10,000 kerana melanggar SOP PKP 3.0, manakala kompaun RM1,500 turut dikeluarkan pada dua pekerja kilang kerana gagal mengimbas MySejahtera,” katanya selepas melakukan pemantauan pematuhan SOP PKP di Kawasan Perindustrian Bidor di sini hari ini.
Menurut Wan Azharuddin, sebanyak 10 kilang telah diperiksa dalam operasi bersepadu yang turut disertai MKN, MITI, Jabatan Tenaga Kerja Semenanjung Malaysia, Pejabat Kesihatan Daerah Batang Padang, Majlis Daerah Tapah dan Pertubuhan Keselamatan Sosial.
Katanya, antara kesalahan yang dikenal pasti termasuk gagal menyediakan peralatan saringan suhu, kehadiran pekerja melebihi 60 peratus dan gagal memastikan pekerja mengimbas MySejahtera. – K! ONLINE


Kilang proses ayam tidak asingkan pekerja bergejala
Oleh NORLIDA AKMAR IDROS

14 Jun 2021, 6:06 pm
ALOR SETAR – Sebuah kilang pemprosesan ayam yang disiasat setelah membawa 48 pekerja warga asing memakai gelang merah jambu menggunakan lori di daerah Kuala Muda dekat sini semalam didapati tidak melakukan pengasingan kendiri terhadap pekerja bergejala jangkitan Covid-19.
Pengerusi Jawatankuasa Pertanian dan Industri Makanan Kedah, Azman Nasrudin berkata, kesalahan pengusaha kilang ialah tidak mengikut prosedur operasi standard (SOP) kerana tidak mengasingkan pekerja bergejala serta tidak merujuk Kementerian Kesihatan (KKM) untuk tindakan susulan.
“Sehubungan itu, kes ini diserahkan kepada pihak berkuasa untuk siasatan lanjut seterusnya mengambil tindakan yang sewajarnya,” katanya dalam satu kenyataan di sini hari ini. – K! ONLINE


Program Vaksinasi Bergerak untuk penduduk Parit Sulong
Oleh ZULKIFLI MANZOR

14 Jun 2021, 6:03 pm
BATU PAHAT – Hospital Canselor Tuanku Muhriz (HCTM) Universiti Kebangsaan Malaysia (UKM) dengan kerjasama Badan Bertindak Imunisasi Covid-19 (CITF) melaksanakan Program Vaksinasi Bergerak (MVP) di Parit Sulong dekat sini bermula hari ini sehingga 15 Jun ini.
Menteri Pengajian Tinggi, Datuk Seri Dr. Noraini Ahmad berkata, program rintis itu bertujuan membantu kerajaan bagi menyediakan akses yang lebih luas kepada masyarakat luar bandar mendapatkan vaksin Covid-19.
“Usaha digerakkan HCTM ini antara beberapa pendekatan baharu dalam pemberian vaksin yang cuba diperkenalkan Kementerian Pengajian Tinggi (KPT) menerusi Pusat Pemberian Vaksin (PPV) institut pengajian tinggi (IPT).
“Projek rintis ini menyasarkan 300 vaksinasi bagi penduduk setempat terutama bagi golongan warga emas, mereka yang tidak mempunyai capaian kepada MySejahtera, masalah kemudahan kenderaan dan lain-lain,” katanya dalam satu kenyataan hari ini.
Noraini berkata, projek rintis itu melibatkan dua model pelaksanaan melibatkan sebuah PPV Satelit diwujudkan di Maktab Rendah Sains MARA Batu Pahat dengan sasaran vaksinasi seramai 200 penduduk dalam tempoh dua hari.
Kata beliau, manakala dua unit PPV Bergerak dengan lapan kakitangan vaksinasi akan bergerak ke pusat vaksinasi yang telah dikenal pasti bagi memberi suntikan vaksin kepada 50 penduduk setempat dengan tumpuan kepada golongan kurang upaya dan berkeperluan khas.

Jelas beliau, program rintis itu melibatkan kerjasama strategik pelbagai jabatan kerajaan di peringkat persekutuan dan negeri dalam membendung penularan wabak Covid-19 serta membentuk imuniti kelompok dalam tempoh yang segera.
“KPT yakin dan komited bahawa inisiatif bersama ini mampu melandaikan jangkitan Covid-19,” katanya. – K! ONLINE


Nenek 53 tahun tayang kekasih ‘pucuk muda’
Oleh KOSMO!

14 Jun 2021, 7:00 pm
JAKARTA – Tindakan seorang wanita bergelar nenek di Indonesia menayang teman lelaki yang berusia 27 tahun mengundang kecaman netizen, lapor Suara.com, hari ini.
Rakaman video nenek berusia 53 tahun bernama Nurul Hidayati di laman TikTok bersama kekasih ‘pucuk muda’ itu menjadi tular kerana perbezaan usia antara mereka.
“Saya berusia 53 tahun, mempunyai seorang cucu dan kekasih saya pula baru berumur 27 tahun.
“Saya lahir tahun 1968, manakala dia pula pada tahun 1993,” tulisnya pada video tersebut.
Kebanyakan komen yang ditinggalkan berbaur negatif seperti menuduh lelaki muda itu bercinta dengan Nurul semata-mata kerana harta.
Bagaimanapun, Nurul menafikan hal itu dan memberitahu kekasihnya mempunyai pekerjaan dan tidak pernah mengharapkan duitnya.

“Kekasih saya ada pekerjaan sendiri dan tidak menumpang hidup dengan saya.
“Dia bukanlah kaki kikis atau pisau cukur seperti yang dianggap semua orang,” jelasnya lagi. – Agensi


Bayi berusia dua hari ditemui dalam kotak
Oleh NOR SHAFAWATI YUP

14 Jun 2021, 5:51 pm
SEREMBAN – Seorang bayi perempuan berusia dua hari dan masih hidup ditemui ditinggalkan dalam kotak di sebuah pondok bas berhadapan Sekolah Menengah Kebangsaan Felda Sri Sendayan di sini pagi tadi.
Pengerusi Majlis Pengurusan Komuniti Kampung (MPKK) Kampung Felda Sendayan, Mejar Mohd. Yasin Abd. Jamil, 63, berkata, difahamkan bayi berkenaan ditemui oleh seorang wanita berusia 50-an yang kebetulan menunggu di pondok bas tersebut kira-kira pukul 11.30 pagi.
Katanya, ketika duduk di pondok bas itu, wanita tersebut ternampak sebuah kotak yang berada di bahagian bawah seperti sedang bergerak-gerak.
“Apabila menghampiri kotak tersebut, wanita itu terkejut mendapati ada seorang bayi perempuan yang masih hidup,” katanya.
Sementara itu, Ketua Polis Daerah Seremban, Asisten Komisioner Mohd. Said Ibrahim berkata, pihak polis telah menerima laporan berhubung penemuan bayi tersebut daripada orang awam pukul 11.58 pagi dan setakat ini bangsanya masih belum dikenal pasti.
“Bayi perempuan tersebut dalam keadaan sihat dan dianggarkan baru berusia dua hari,” katanya.

Beliau berkata, kes disiasat di bawah Seksyen 31 (1) (a) Akta Kanak-kanak 2001 dan siasatan lanjut masih diteruskan.
Pihak polis memohon kerjasama orang ramai yang mempunyai maklumat berkaitan kes yang disiasat untuk tampil memberi maklumat dengan menghubungi Pegawai Penyiasat, Inspektor Adi Khusaini Saripudin di talian 012-777 8789. – K! ONLINE


Alih kawat berduri PKPD untuk ziarah ibu
Oleh ROSALWANI CHE SOH

14 Jun 2021, 4:40 pm
TUMPAT – Seorang lelaki ditahan selepas didapati mengalihkan kawad berduri di kawasan Perintah Kawalan Pergerakan Diperketatkan (PKPD) Kampung Kutan Tengah di sini semalam.
Ketua Polis Daerah Tumpat, Superintendan Ab. Rashid Mat Daud berkata, lelaki berusia 38 tahun itu ditahan pada pukul 7 petang ketika sedang menunggang motosikal sebelum cuba mengalihkan kawad berduri untuk masuk ke kawasan itu.
Katanya, siasatan terhadap suspek mendapati, dia yang menyewa di Pasir Mas ingin masuk ke kawasan PKPD itu untuk bertemu dengan ibunya.
“Lelaki itu juga mengaku sudah beberapa kali mengalihkan kawad berduri yang telah dipasang di kawasan itu untuk menziarahi ibunya.
“Ujian saringan air kencing turut mendapati suspek positif dadah jenis methamphetamine selain mempunyai sembilan rekod lampau berkait kes jenayah kekerasan dan dadah,” katanya.
Beliau berkata demikian kepada pemberita ketika mengadakan lawatan di sekitar kawasan PKPD Kampung Kutan Tengah di sini hari ini.

Menurut Ab. Rashid, lelaki itu kini direman selama tiga hari bermula hari ini dan kes disiasat mengikut Seksyen 427 Kanun Keseksaan kerana melakukan khianat, 269 Kanun Keseksaan selain ingkar arahan Perintah Kawalan Pergerakan (PKP) iaitu Peraturan 6 Akta 342. -K! ONLINE


38 ahli daripada 10 sindiket ah long dicekup
Oleh MOHD YUNUS YAKKUB

14 Jun 2021, 5:07 pm
SHAH ALAM – Kegiatan 10 sindiket ah long yang beroperasi sejak setahun lalu tumpas dengan penahanan 38 ahlinya dalam 10 serbuan berasingan di sekitar Selangor baru-baru ini.
Penahanan kesemua suspek termasuk tiga wanita itu berusia 21 hingga 61 tahun menerusi Op Vulture dilakukan bermula 3 hingga 8 Jun lalu di sekitar Shah Alam, Petaling Jaya, Subang Jaya, Serdang, Klang, Hulu Selangor dan Sungai Buloh.
Ketua Polis Selangor, Datuk Arjunaidi Mohamed berkata, siasatan mendapati mereka menggunakan pelbagai medium termasuk poster, banting dan pamplet yang ditampal serta diedarkan dalam peti surat atau kenderaan.
Katanya, hasil siasatan turut mendapati sindiket ini beroperasi dua minggu hingga setahun.
“Sindiket-sindiket ini menawarkan kadar faedah 10 hingga 15 peratus sebulan kepada peminjam.
“Ada antara daripada kumpulan sindiket ini memberikan pinjaman sehingga RM1 juta kepada mangsa yang terdesak,” katanya pada sidang akhbar secara maya hari ini.

Menurut beliau, pihaknya turut merampas tujuh kenderaan, wang tunai berjumlah RM51,170; 72 unit telefon bimbit, sembilan buah komputer dan pelbagai barangan berharga termasuk jam tangan berjenama.
Selain itu, turut dirampas 61 keping kad mesin pengeluaran automatik (ATM) pelbagai bank yang dipercayai milik peminjam, cek pelbagai bank serta salinan rekod peribadi peminjam.
“Sindiket ini juga terlibat dalam enam kes pinjaman wang tidak wujud di negeri-negeri lain.
“Hasil semakan, 17 daripada suspek mempunyai rekod jenayah di bawah Seksyen 506 dan Seksyen 170 Kanun Keseksaan , Akta Rumah Judi Terbuka 1953 dan Akta Pemberi Pinjaman Wang 1951,” ujarnya.
Jelas Arjunadi, 12 ahli sindiket itu telah dituduh di mahkamah pada Jumaat lalu dan hari ini mengikut Seksyen 29 AA dan Seksyen 5 (2) Akta Pemberi Pinjaman Wang 1951 dan Peraturan 17 Peraturan-Peraturan Pencegahan dan Pengawalan Penyakit Berjangkit (Langkah-langkah di dalam kawasan tempatan jangkitan).
“Tiga kes lagi iaitu di bawah Ibu Pejabat Polis Daerah Kajang dan Shah Alam telah berjaya mendapat arahan tuduh mengikut Seksyen 27A dan Seksyen 29AA Akta Pemberi Pinjaman Wang 1951 dan Seksyen 6(1) (c) Akta Imigresen 1959/1963,” katanya. – K! ONLINE


Remaja 15 tahun pandu Triton, bawa dua rakan bersiar-siar dicekup
Oleh DIYANATUL ATIQAH ZAKARYA

14 Jun 2021, 4:48 pm
MELAKA – Tiga pelajar sekolah menengah dikompaun RM3,000 setiap seorang selepas didapati bersiar-siar dengan memandu dan menaiki sebuah kenderaan pacuan empat roda (4×4), Mitsubishi Triton, kelmarin.
Pemandu berusia 15 tahun dan dua rakannya masing-masing berusia 15 dan 16 tahun dikesan melakukan kesalahan itu selepas cuba mengelak daripada melalui sekatan jalan raya (SJR) di Jalan Bukit Baru-Duyong pada pukul 2.30 petang.
Ketua Polis Daerah Melaka Tengah, Asisten Komisioner Afzanizar Ahmad berkata, sepasukan anggota SJR berjaya mengesan kenderaan tersebut apabila bertindak mencurigakan dengan membuat pusingan U ketika menghampiri sekatan.
Katanya, sepasukan anggota kemudian mengejar 4X4 itu sejauh 15 kilometer sehingga remaja berkenaan memberhentikan kenderaan dan cuba melarikan diri di Kampung Balik Bukit, Bukit Larang.
“Kesemua suspek cuba melarikan diri di kawasan kampung berkenaan, namun berjaya diberkas.
“Hasil soal siasat ketiga-tiga mereka merupakan pelajar sekolah menengah dan pemandu hanya berusia 15 tahun,” katanya pada sidang akhbar di Ibu Pejabat Polis Daerah (IPD) Melaka Tengah, di sini, hari ini.

Mengulas lanjut, beliau berkata, remaja yang memandu mendakwa kereta tersebut merupakan milik bapa saudaranya dan keluar membawa dua rakannya untuk bersiar-siar.
“Susulan tangkapan itu kita telah memanggil pemilik kenderaan dan dimaklumkan bahawa dia tidak mengetahui serta menyedari ia telah dibawa oleh anak saudaranya itu.
“Difahamkan anak saudaranya itu tinggal bersamanya di Kampung Balik Bukit,” katanya.
Jelasnya, ketiga-tiga remaja berkenaan dikenakan kompaun sebanyak RM3,000 setiap seorang di bawah Peraturan 16 Peraturan-Peraturan Pencegahan dan Pengawalan Penyakit Berjangkit (No.2) 2021 kerana keluar rumah tanpa alasan yang munasabah.
Katanya, remaja itu juga direman bagi membantu siasatan di bawah Seksyen 186/307 Kanun Keseksaan dan Seksyen 42(1) Akta Pengangkutan Jalan 1987. -K! ONLINE


YouTuber didenda RM50 masuk kawasan FRIM tanpa kebenaran
Oleh NUZULSHAM SHAMSUDDIN

14 Jun 2021, 4:45 pm
SELAYANG – Seorang YouTuber didenda RM50 oleh Mahkamah Majistret di sini hari ini atas pertuduhan masuk ke kawasan Institut Penyelidikan Perhutanan Malaysia (FRIM) tanpa kebenaran untuk membuat video dua minggu lalu.
Majistret Nur Hafizah Rajuni menjatuhkan hukuman denda itu terhadap Muhammad Alif Abdullah ,40, selepas tertuduh mengaku bersalah atas pertuduhan yang disabitkan ke atasnya.
Sekiranya jumlah denda itu gagal dibayar, penjara selama 15 hari boleh dikenakan dan tertuduh membayar jumlah denda itu.
Mengikut pertuduhan pilihan, tertuduh yang juga bekas operator kilang itu didakwa tanpa alasan yang munasabah melanggar masuk dengan sengaja ke dalam kawasan premis dengan satu kesalahan yang menyalahi undang-undang.
Kesalahan itu dilakukan di kawasan Bukit Hari, FRIM, Kepong Desa Jaya, Gombak di sini pukul 6.30 petang pada 4 Jun lalu yang didakwa mengikut Seksyen 22 Akta Kesalahan Kecil 1955
yang memperuntukkan denda maksimum RM50.
Terdahulu peguam M.Mariappan yang mewakili tertuduh memohon mahkamah mengenakan hukuman ringan.

“Pada hari kejadian, tertuduh memanjat pagar dan masuk ke kawasan hutan (tempat kejadian) untuk mencari ketenangan dan membuat video bagi akaun youtube miliknya, ” kata peguam itu.
Bagaimanapun Timbalan Pendakwa Raya Khairunnisak Hassni memohon mahkamah mengenakan hukuman setimpal terhadap tertuduh.
Mengikut fakta kes pada hari kejadian semasa dua anggota dari Pasukan Gerakan Am (PGA) dan dua anggota dari Perhilitan membuat rondaan di kawasan itu, telah ternampak seorang lelaki yang mencurigakan iaitu tertuduh.
Selepas ditanya mengapa berada dikawasan itu, tertuduh telah memberi alasan mahu membuat rakaman youtuber namun gagal mengemukakan apa-apa maklumat kebenaran untuk masuk ke kawasan tersebut. -K!ONLINE


Tengku Hassanal saran Tasik Chini dipulihkan
Oleh ABDUL RASHID ABDUL RAHMAN

14 Jun 2021, 4:38 pm
KUANTAN – Pemangku Raja Pahang, Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah menitahkan supaya status Tasik Chini di Pekan sebagai Tapak Rizab Biosfera oleh Pertubuhan Pendidikan Saintifik dan Kebudayaan Bangsa-bangsa Bersatu (UNESCO) pertama di negara ini terus dipertahankan.
Pengelola Bijaya Diraja Sultan Pahang, Datuk Ahmad Khirrizal Ab. Rahman berkata, sehubungan itu baginda menyarankan agar aktiviti perlombongan di Tasik Chini dihentikan dan kawasan bekas lombong itu dipulihkan semula.
“Baginda mengambil berat dan akan sentiasa memantau usaha yang dijalankan oleh kerajaan negeri Pahang untuk memastikan alam sekitar di Pahang sentiasa terjaga.
“Baginda menyeru agar semua pihak untuk sentiasa mengamalkan prinsip alam sekitar, sosial dan urus tadbir yang baik supaya khazanah alam hari ini akan terus kekal dan dapat dinikmati generasi akan datang,” katanya dalam kenyataan hari ini.
Menurut Ahmad Khirrizal, Tengku Hassanal telah meneliti laporan dan gambar yang tular dalam media sosial serta mencemar duli mengadakan lawatan tapak secara mengejut di sekitar Tasik Chini semalam bagi melihat sendiri keadaan tasik tersebut. -K! ONLINE